Ir-Rapport dwar il-Mekkaniżmu ta' Twissija (Alert Mechanism Report, AMR) huwa l-punt tat-tluq fiċ-ċiklu annwali tal-Proċedura ta' Żbilanċ Makroekonomiku (Macroeconomic Imbalance Procedure, MIP), li għandu l-għan li jidentifika u jindirizza l-iżbilanċi li jfixklu l-funzjonament tajjeb tal-ekonomiji tal-Istati Membri, l-ekonomija tal-UE, u jistgħu jipperikolaw il-funzjonament tajjeb tal-unjoni ekonomika u monetarja.

L-AMR juża tabella ta’ valutazzjoni ta’ 11-il indikatur, flimkien ma’ sett usa’ ta’ indikaturi awżiljarji, li jissorveljaw l-Istati Membri għal żbilanċi ekonomiċi potenzjali li jeħtieġu azzjoni politika. L-Istati Membri identifikati mill-AMR imbagħad jingħataw reviżjoni fil-fond (In-Depth Review, IDR) mill-Kummissjoni biex jiġi vvalutat kif ir-riskji makroekonomiċi fl-Istati Membri qed jakkumulaw jew jisstralċjaw, u biex jiġi konkluż jekk jeżistux żbilanċi, jew żbilanċi eċċessivi.

Il-Kummissjoni se tippubblika l-IDRs fir-rebbiegħa tal-2015 u s-sejbiet se jiġu inkorporati fir-rakkomandazzjonijiet speċifiċi għall-pajjiż skont “is-Semestru Ewropew” għall-koordinazzjoni tal-politika ekonomika.

1. Sommarju Eżekuttiv

L-iżbilanċi makroekonomiċi għadhom ta’ tħassib serju u jenfasizzaw il-ħtieġa għal azzjoni politika deċiżiva, komprensiva u kkoordinata. L-ekonomiji tal-UE qed ikomplu jagħmlu progress fil-korrezzjoni tal-iżbilanċi esterni u interni tagħhom. Id-defiċits għoljin u mhux sostenibbli fil-kontijiet kurrenti tnaqqsu b’mod konsiderevoli, ġew eliminati, jew inbidlu f'surpluses u l-proċess ta’ tiswija tal-karta tal-bilanċ miexi ‘l quddiem fis-setturi kollha fil-biċċa l-kbira tal-pajjiżi. Barra minn hekk, l-irkupru fil-kompetittività huwa inkoraġġanti, b'riżultat tal-korrezzjonijiet endoġini u r-riformi fis-suq, iżda ż-żamma tal-kompetittività 'l quddiem baqgħet punt ewlieni ta’ tħassib b’mod partikolari għall-Istati Membri bi żbilanċi esterni kbar. Il-livelli għoljin ta’ dejn privat u pubbliku f’ħafna pajjiżi, u l-obbligazzjonijiet esterni għoljin f’ħafna minnhom, għadhom jikkostitwixxu dgħufijiet sostanzjali għat-tkabbir, l-impjiegi u l-istabbiltà finanzjarja. Il-qgħad u indikaturi soċjali oħrajn għadhom inkwetanti ħafna f’diversi pajjiżi, u t-tkabbir ekonomiku ma kienx biżżejjed biex iwassal għal titjib sostanzjali fid-dejta tax-xogħol u dik soċjali.

It-tkabbir kajman u l-inflazzjoni baxxa huma ta’ piż fuq it-tnaqqis tal-iżbilanċi u r-riskji makroekonomiċi. Id-dejta maħruġa matul is-sajf u l-aħħar tbassir ekonomiku[1] juru li l-attività ekonomika tilfet il-momentum tagħha u t-tendenzi ta’ diżinflazzjoni ssaħħew f’ħafna mill-pajjiżi tal-UE. Fl-2014 u l-2015, l-attività ekonomika tal-UE hija mistennija tikber għal 1¼ u 1½ fil-mija, wara li rrappurtat tkabbir żero fl-2013. Fiż-Żona tal-Euro, ir-rati ta' tkabbir tal-PDG reali huma –½, +¾ u ftit aktar minn 1 fil-mija fl-2013, 2014 u 2015, rispettivament. Iċ-ċifri aggregati jaħbu differenzi konsiderevoli bejn l-Istati Membri. Filwaqt li xi Stati Membri, bħall-pajjiżi Baltiċi, ir-Repubblika Ċeka, il-Lussemburgu, l-Ungerija, il-Polonja, is-Slovakkja u r-Renju Unit irrapportaw tkabbir tal-produzzjoni relattivament robust fl-ewwel tliet kwarti tal-2014, u l-Istati Membri bħal Spanja u s-Slovenja rnexxielhom jirkupraw wara aġġustament ekonomiku qawwi, ekonomiji oħrajn, kemm kbar kif ukoll żgħar, baqgħu kajmana. Dawn id-diverġenzi jirriflettu karatteristiċi idjosinkratiċi, bħalma huma l-pressjonijiet distinti ta’ tnaqqis fl-ingranaġġ, u ħtiġijiet u ritmi differenti ta’ konsolidazzjoni fiskali, kif ukoll espożizzjoni differenti għall-iżviluppi globali, iżda anke differenzi fil-kapaċità ta’ aġġustament u determinazzjoni li jiġu implimentati r-riformi[2]. Id-dgħufija tal-attività ekonomika fl-UE kollha kemm hi hija relatata wkoll man-natura asimetrika ħafna ta-riekwilibriju sa issa, b’domanda domestika dgħajfa fil-pajjiżi kredituri li ssostni b’mod persistenti surpluses kbar fil-kont kurrenti. Marġnijiet negattivi kbar tal-potenzjal tal-produzzjoni f’diversi pajjiżi, tkabbir dgħajjef, nuqqasijiet konsiderevoli fis-swieq tax-xogħol, u żviluppi qawwija ta’ diżinflazzjoni fl-ekonomija globali jimplikaw li l-inflazzjoni kienet baxxa ħafna u hija mistennija li tibqa’ taħt id-definizzjoni tal-BĊE ta’ stabbiltà tal-prezzijiet għal perjodu twil. Inflazzjoni baxxa ħafna iżżid ir-riskji relatati ma’ pożizzjonijiet eċċessivi ta' dejn u żżid l-ispejjeż ekonomiċi ta’ riekwilibriju u tnaqqis fl-ingranaġġ.

Dan ir-rapport jagħti bidu għar-raba’ ċiklu annwali tal-MIP[3]. Il-proċedura għandha l-għan li tidentifika l-iżbilanċi li jfixklu l-funzjonament tajjeb tal-ekonomiji tal-Istati Membri, taż-Żona tal-Euro jew tal-UE kollha kemm hi, u li tixpruna r-reazzjonijiet politiċi tajbin. L-implimentazzjoni tal-MIP hija integrata fis-"Semestru Ewropew" tal-koordinazzjoni tal-politika ekonomika bil-għan li tiżgura l-konsistenza mal-analiżijiet u r-rakkomandazzjonijiet li jsiru skont għodod oħrajn ta' sorveljanza ekonomika. L-Istħarriġ Annwali dwar it-Tkabbir (Annual Growth Survey, AGS), li jiġi adottat fl-istess żmien ta’ dan ir-rapport, iqis is-sitwazzjoni ekonomika u soċjali fl-Ewropa u jistabbilixxi prijoritajiet ta’ politika wesgħin għall-UE kollha kemm hi għas-snin li ġejjin.

Dan ir-Rapport jidentifika l-Istati Membri li jistgħu jkunu affettwati minn żbilanċi li jeħtieġu azzjoni politika u li għandhom isiru reviżjonijiet aktar fil-fond għalihom. L-AMR huwa għodda ta’ eżami analitiku għal żbilanċi ekonomiċi, ippubblikati fil-bidu ta’ kull ċiklu annwali ta’ koordinazzjoni tal-politika ekonomika. Huwa bbażat fuq tabella ta' valutazzjoni ta' indikaturi b'limiti indikattivi, flimkien ma' sett ta' indikaturi awżiljarji, fil-bidu taċ-ċiklu annwali ta' koordinazzjoni tal-politika ekonomika. Mis-sena l-oħra, l-indikaturi awżiljarji koprew ukoll għadd ta’ indikaturi tal-impjiegi u soċjali rilevanti. L-introduzzjoni ta' dawn l-indikaturi fil-Proċedura ta' Żbilanċ Makroekonomiku għandha tintuża bis-sħiħ sabiex jinftiehem aħjar is-suq tax-xogħol u l-iżviluppi u r-riskji soċjali. It-tabella ta’ valutazzjoni aktar dettaljata ta’ indikaturi dwar l-impjiegi u l-qasam soċjali fl-abbozz tar-Rapport Konġunt dwar l-Impjiegi tippermetti wkoll fehim usa’ tal-iżviluppi soċjali. Se jitwettqu analiżijiet aktar dettaljati u inklużivi għall-Istati Membri indikati mill-AMR fir-reviżjonijiet fil-fond (IDRs). Sabiex jitħejjew l-IDRs, il-Kummissjoni se tibbaża l-analiżi tagħha fuq serje ta' dejta ħafna aktar vasta: se jitqiesu l-istatistiki pertinenti kollha, id-dejta rilevanti kollha, il-fatti materjali kollha. Kif stabbilit fil-Leġiżlazzjoni[4], il-Kummissjoni se tikkonkludi jekk jeżistux żbilanċi jew żbilanċi eċċessivi, u sussegwentement tħejji r-rakkomandazzjonijiet politiċi xierqa għal kull Stat Membru fuq il-bażi tal-IDRs.

Abbażi ta’ qari ekonomiku tat-tabella ta’ valutazzjoni tal-MIP, il-Kummissjoni ssib li l-IDRs huma ċċertifikati li jeżaminaw f’aktar dettall l-akkumulazzjoni u l-likwidazzjoni tal-iżbilanċi u r-riskji relatati magħhom f’16-il Stat Membru. Għal diversi pajjiżi l-IDRs se jelaboraw fuq is-sejbiet taċ-ċiklu ta' sorveljanza preċedenti[5], filwaqt li għal oħrajn din se tkun l-ewwel darba li l-Kummissjoni se tħejji IDR. Dan huwa l-każ, b’mod partikolari, għall-Istati Membri li għadhom kif lestew, jew waslu fil-punt li jlestu, il-programmi ta’ aġġustament ekonomiku tagħhom appoġġati minn assistenza finanzjarja.

· Għall-Kroazja, l-Italja u s-Slovenja, l-IDRs se jivvalutaw jekk l-iżbilanċi eċċessivi identifikati qabel humiex qed jiġu likwidati, humiex jippersistu jew humiex jiġu aggravati, filwaqt li tingħata l-attenzjoni mistħoqqa għall-kontribuzzjoni tal-politiki implimentati minn dawn l-Istati Membri sabiex jingħelbu dawn l-iżbilanċi;

· Għall-Irlanda, Spanja, Franza, u l-Ungerija, li huma Stati Membri bi żbilanċi li jeħtieġu azzjoni politika deċiżiva, l-IDRs se jivvalutaw ir-riskji relatati mal-persistenza tal-iżbilanċi.

· Għall-Istati Membri l-oħrajn identifikati qabel bħala li qed jesperjenzaw żbilanċi (il-Belġju, il-Bulgarija, il-Ġermanja, il-Pajjiżi l-Baxxi, il-Finlandja, l-Isvezja u r-Renju Unit), l-IDRs se jivvalutaw f'liema Stati Membri għadhom jippersistu l-iżbilanċi, u f'liema ngħelbu[6];

· Għall-ewwel darba, se jitħejjew ukoll IDRs għall-Portugall u r-Rumanija. Wara t-tlestija tal-programm ta’ aġġustament ekonomiku tagħha f’nofs l-2014, il-Portugall ingħaqdet fil-proċeduri ta’ sorveljanza standard. Għar-Rumanija, is-sorveljanza tal-iżbilanċi u l-monitoraġġ tal-politiki sar skont il-programm ta’ aġġustament, li huwa appoġġat mill-assistenza finanzjarja prekawzjonarja. Filwaqt li dan l-arranġament għadu għaddej, id-dewmien fit-tlestija tar-reviżjonijiet semiannwali jimplika li r-Rumanija għandha tiġi integrata mill-ġdid fis-sorveljanza tal-MIP.

Għall-Istati Membri li jibbenefikaw minn assistenza finanzjarja, is-sorveljanza tal-iżbilanċi tagħhom u l-monitoraġġ tal-miżuri korrettivi isiru fil-kuntest tal-programmi tagħhom. Dan jikkonċerna lill-Greċja u Ċipru. Madankollu, is-sitwazzjoni fil-Greċja, fil-kuntest tal-MIP, se tiġi vvalutata fi tmiem l-assistenza finanzjarja li għaddejja, skont l-arranġamenti li eventwalment għandhom jiġu miftehma.

Għall-Istati Membri l-oħrajn, f’dan l-istadju l-Kummissjoni mhux se twettaq aktar analiżijiet fil-kuntest tal-MIP. Fuq il-bażi tal-qari ekonomiku tat-tabella ta' valutazzjoni, il-Kummissjoni hija tal-opinjoni li l-isfidi makroekonomiċi tar-Repubblika Ċeka, id-Danimarka, l-Estonja il-Latvja, il-Lussemburgu, Malta, l-Awstrija, il-Polonja u s-Slovakkja ma jirrappreżentawx żbilanċi fis-sens tal-MIP. Madankollu, jeħtieġ sorveljanza u koordinament politiku bir-reqqa fuq bażi kontinwa għall-Istati Membri kollha sabiex jiġu identifikati riskji emerġenti u jitressqu l-politiki li jikkontribwixxu għat-tkabbir u l-impjiegi.

Fil-kuntest tas-sorveljanza multilaterali u b’konformità mal-Artikolu 3(5) tar-Regolament (UE) Nru 1176/2011, il-Kummissjoni tistieden lill-Kunsill u lill-Grupp tal-Euro sabiex jiddiskutu dan ir-rapport. Il-Kummissjoni tilqa’ wkoll kummenti mill-Parlament Ewropew.

B'kont meħud ta' dawn id-diskussjonijiet mal-Parlament, u fil-Kunsill u l-Grupp tal-Euro, il-Kummissjoni se tħejji IDRs għall-Istati Membri rilevanti. Dawn huma mistennija jiġu ppubblikati fir-rebbiegħa tal-2015, qabel il-pakkett tas-Semestru Ewropew tar-rakkomandazzjonijiet speċifiċi għall-pajjiż.

2. Żbilanċi u Riskji: kwistjonijiet ta' natura transfruntiera

L-Istati Membri tal-UE għamlu progress sabiex jiġu jikkoreġu l-iżbilanċi tagħhom, iżda l-irkupru kajman kien ta’ ostaklu għat-tnaqqis tal-iżbilanċi u r-riskji makroekonomiċi relatati. Matul l-aħħar ftit xhur, l-aħbarijiet ekonomiċi marru gradwalment għall-agħar. It-tkabbir ma laħaqx l-aspettattivi u naqas jew staġna fil-Ġermanja, l-Italja u Franza. It-tkabbir tal-kreditu baqa’ baxx fl-UE, minkejja l-politiki monetarji akkomodanti, billi d-domanda hija baxxa u s-settur privat għadu jnaqqas fl-ingranaġġ. Perjodu twil ta’ inflazzjoni baxxa ħafna, li jirrifletti marġni negattiva kbira tal-potenzjal tal-produzzjoni f'diversi pajjiżi u prezzijiet li jirreaġixxu aktar għan-nuqqas ekonomiku minn qabel[7], ukoll kien ostaklu għal tnaqqis bla xkiel fl-ingranaġġ. Tensjonijiet ġeopolitiċi jistgħu anki jitfgħu piż fuq l-attività ekonomika u jiġġeneraw riskji makroekonomiċi, partikolarment fil-pajjiżi b’rabtiet kummerċjali aktar fil-fond u skoperturi finanzjarji għall-viċinat tal-Lvant. Barra minn hekk, il-livell baxx ta’ attività ekonomika iżomm il-qgħad, kif ukoll indikaturi soċjali oħrajn, f’livelli inaċċettabbli; dan jista’, fih innifsu, jagħmel ħsara lill-prospetti ta’ tkabbir fuq żmien medju.

Ir-risposti politiċi f’kull Stat Membru għandhom jiġu adattati għas-sitwazzjoni individwali tagħhom iżda jeħtieġ ukoll li titqies dimensjoni usa' (tal-UE u taż-Żona tal-Euro) u l-potenzjal għal effetti konsegwenzjali. L-iżbilanċi makroekonomiċi fil-modi differenti tagħhom qajmu riskji u sfidi makroekonomiċi; dawn huma l-ewwel u qabel kollox ta’ natura nazzjonali. L-iżbilanċi relatati mas-sostenibbiltà esterna, il-kompetittività, il-pożizzjonijiet eċċessivi ta' dejn fis-settur privat u t-tnaqqis fl-ingranaġġ, is-sostenibbiltà fiskali, il-prezzijiet tal-assi, l-istabbiltà finanzjarja jikkonċernaw prinċipalment il-kapaċità ta’ kull ekonomija li tiġġenera tkabbir qawwi u sostnut u li toħloq l-impjiegi. Madankollu, minħabba l-interkonnessjoni fost l-ekonomiji tal-UE, hemm diversi mezzi, inkluż il-kummerċ, ir-rabtiet finanzjarji u monetarji, ir-riformi strutturali, il-fiduċja u l-inċertezza, li permezz tagħhom l-iżbilanċi jistgħu jkollhom effetti konsegwenzjali minn pajjiż għal ieħor u fejn telf ta’ effiċjenza fi Stat Membru wieħed jista' jimplika telf fi Stat Membru ieħor. Id-dgħufija tad-domanda domestika, partikolarment l-investiment, u l-pressjonijiet ta’ diżinflazzjoni jidhru li huma eżempji primarji ta’ kif l-isfidi makroekonomiċi fl-Istati Membri jistgħu jaffettwaw l-Unjoni kollha[8].

Il-promozzjoni ta’ investiment effiċjenti sabiex jiġi restawrat it-tkabbir potenzjali hija prijorità ewlenija. Matul l-aħħar seba’ sa tmien snin, sa mill-bidu tal-kriżi, kien hemm tnaqqis sostanzjali fil-potenzjal tat-tkabbir tal-UE[9]. Skont l-aħħar stimi, it-tkabbir annwali fil-prodott potenzjali tal-UE niżel minn ftit aktar minn 2 fil-mija 10 snin ilu għal inqas minn 1 fil-mija bħalissa[10]. Apparti l-iżviluppi demografiċi fuq perjodu ta’ żmien twil,[11] it-tnaqqis fir-ritmu fuq żmien medju fl-attività jista’ jiġi attribwit għal żidiet dgħajfa fil-produttività u l-akkumulazzjoni kajmana tal-kapital[12]. Ir-rwol tal-formazzjoni tal-kapital (inklużi r-R&Ż) bħala xprun għat-tkabbir kien limitat f’dawn l-aħħar snin, hekk kif il-proporzjon tal-investiment baqa’ sostanzjalment aktar baxx minn ftit snin ilu fi kważi l-pajjiżi kollha tal-UE[13].

Ir-riekwilibriju tal-kont kurrenti baqa’ asimetriku u jirrifletti d-domanda baxxa kemm fil-pajjiżi debituri kif ukoll f'dawk kredituri. (Grafika 1) Il-korrezzjoni meħtieġa fil-kontijiet kurrenti kompliet f’għadd ta’ pajjiżi, b’mod partikulari l-Irlanda, Ċipru, il-Greċja, Spanja, il-Portugall, ir-Rumanija u s-Slovenja. Id-defiċits kbar tagħhom ta’ ftit snin inbidlu f'defiċits żgħar għal surpluses kbar u jgħinu sabiex jitnaqqsu r-riskji relatati ma’ obbligazzjonijiet esterni. L-Italja wkoll irreġistrat surplus żgħir filwaqt li Franza kompliet iżżomm bilanċ tal-kont kurrenti negattiv b'mod moderat. Madankollu, f’ħafna każijiet, ħafna mill-aġġustamenti kienu xprunati minn tnaqqis fid-domanda, partikolarment l-investiment (Grafika 2), li jista’ jkollhom implikazzjonijiet negattivi fuq il-potenzjal fuq żmien medju ta’ żmien jekk dan ma jiġix ikkoreġut. L-esportazzjoni għolja wkoll għandha rwol importanti fl-2013, b’mod partikolari fil-Bulgarija, il-Greċja, is-Slovenja, il-Litwanja, ir-Rumanija u l-Portugall, iżda anke, sa ċertu punt, fi Spanja u l-Irlanda. F’termini ta’ aġġustament settorjali, il-pajjiżi vulnerabbli komplew jaġġustaw b’ritmi differenti. Spanja u l-Portugall bdew jaġġustaw minn setturi mhux kummerċjabbli għal dawk kummerċjabbli fil-bidu tal-kriżi u s-sehem ta’ dawk kummerċjabbli kemm fl-impjiegi kif ukoll fil-valur miżjud gross ilu jiżdied mill-2010[14]. Dan il-proċess ta’ aġġustament għadu jrid jibda fl-Italja. Ħafna minn dan ir-riekwilibriju f’dawn il-pajjiżi huwa ta’ natura mhux ċiklika, jiġifieri kien akbar milli jimplikaw il-marġnijiet tal-potenzjal tal-produzzjoni tal-Istati Membri kkonċernati u s-sħab tagħhom[15].

Grafika 1: Defiċits (-) u Surpluses (+) tal-Kontijiet Kurrenti 2008, 2013 u 2015 (previżjoni) (% tal-PDG)

Nota: Waqfa fis-serje fl-2013 (CY, EL, ES, NL, SI, SK, BG, PL). Iċ-ċifri tas-SK skont l-istandards tal-BPM5/ESA95. Ara l-anness statistiku għal aktar dettalji.

Sors: Eurostat, is-servizzi tal-Kummissjoni.

Iż-Żona tal-Euro kollha kemm hi mistennija żżomm livell surplus estern relattivament kbir. Iż-żieda ta’ tliet punti perċentwali fis-surplus taż-Żona tal-Euro bejn l-2008 u l-2014 jirrifletti l-fatt li s-surpluses f’ċerti Stati Membri ma naqsux biżżejjed b’reazzjoni għall-isforzi kbar ta’ riekwilibriju tal-ekonomiji li kienu jirreġistraw defiċits kbar fil-kont kurrenti. Il-Ġermanja u l-Pajjiżi l-Baxxi komplew jirreġistraw surpluses għoljin ħafna, aktar milli jimplikaw l-elementi fundamentali ekonomiċi, u ħafna aktar mil-livell limitu indikattiv tat-tabella ta’ valutazzjoni. Fil-każ tal-Ġermanja, meta s-surplus aġġustat ċiklikament jippermetti l-pożizzjoni fiċ-ċiklu tan-negozju, dan jista’ jkun ogħla miċ-ċifra nominali. Minħabba t-tnaqqis fid-defiċits fil-kont kurrenti, il-kompożizzjoni ġeografika tas-surpluses fl-ekonomiji kredituri, b’mod partikolari l-Ġermanja, inbidlet. Il-bilanċ fir-rigward tal-bqija tad-dinja żdied, filwaqt li l-bilanċ fir-rigward taż-Żona tal-Euro naqas. Dan tal-aħħar ġej l-iktar minn tnaqqis fl-esportazzjonijiet lejn il-bqija taż-Żona tal-Euro, aktar milli żieda fl-importazzjonijiet mill-Ġermanja. Għalkemm is-surpluses fil-kont kurrenti ma joħolqux l-istess sfidi bħad-defiċits insostenibbli u huma parzjalment iġġustifikati, is-surpluses kbar u fit-tul jistgħu jirriflettu ineffiċjenzi ekonomiċi b’investiment u domanda domestiċi baxxi, u fuq perjodu ta’ żmien medju dan iwassal għal prodott potenzjali moħli domestikament. Żieda fid-domanda domestika permezz ta' aċċellerazzjoni tal-investiment tagħti spinta lit-tkabbir potenzjali, u tista' tikkontribwixxi għall-irkupru u għall-aġġustament li għaddej fiż-Żona tal-Euro[16].

Grafika 2: Is-sehem tal-investimenti fil-PDG

(formazzjoni ta’ kapital fiss gross; id-dejta tal-2014 u l-bidla fl-2007-2014)

Sors: Servizzi tal-Kummissjoni.

Il-firxa ta’ obbligazzjonijiet esterni fl-UE hija wiesgħa ħafna u r-riskji għas-sostenibbiltà għadhom għoljin. (Grafiki 3) Billi t-tnaqqis fid-defiċits il-kbar u l-bidla għal surpluses esterni hija biss żvilupp riċenti fil-pajjiżi debituri, l-obbligazzjonijiet esterni f'dawn il-pajjiżi għadhom ma tjiebux b'mod sostanzjali, u f'xi każijiet setgħu anki ddeterjoraw. Għall-ekonomiji bl-akbar pożizzjonijiet tal-investimenti internazzjonali (negative international investment positions, NIIP), il-bilanċi tal-kont kurrenti huma diġà biżżejjed sabiex jistabbilizzaw u jnaqqsu bil-mod il-pożizzjonijiet ta' dejn esterni netti tagħhom u fuq żmien medju (Grafika 4). B’mod partikolari dan huwa l-każ għall-Irlanda, Spanja, il-Latvja, ir-Rumanija u l-Portugall; iżda għadu mhuwiex il-każ għall-Greċja jew Ċipru. Iżda l-istabbilizzazzjoni tal-pożizzjoni tad-dejn estern mhux se jkun objettiv prudenti, b’mod partikolari għall-pajjiżi fejn il-NIIPs essenzjalment jirriflettu d-dejn. Sabiex titnaqqas in-NIIP għal livelli aktar sikuri matul id-deċennju li jmiss, jinħtieġu surpluses moderati sa relattivament kbar f’dawn il-pajjiżi kollha. Barra minn hekk, jeżistu riskji importanti li joħorġu minn dak li jista' jimplika ambjent ta’ inflazzjoni baxxa għall-kompetittività u l-pożizzjoni tad-dejn. L-inflazzjoni baxxa salarjali u tal-prezzijiet tgħin lill-pajjiżi jerġgħu jsiru kompetittivi. Madankollu, l-aġġustament tal-kompetittività huwa diffiċli meta l-inflazzjoni baxxa tikkonċerna wkoll s-sħab kummerċjali ewlenin ta’ kull ekonomija. Flimkien mal-effetti avversi li jirriżultaw minn prospettiva inqas pożittiva għat-tkabbir, is-sostenibbiltà esterna għadha kwistjoni ewlenija għal dawk il-pajjiżi. Id-dejta għal Franza u r-Renju Unit turi żieda kontinwa fl-obbligazzjonijiet esterni netti tagħhom, għalkemm il-pożizzjoni tad-dejn estern tagħhom baqgħet pjuttost moderata.

Grafika 3: Pożizzjonijiet tal-Investiment Internazzjonali Netti 2008, 2013 u 2015 (proġettazzjoni) (% tal-PDG)

Nota: stima għall-2015 permezz ta' tbassir ta' għoti/teħid b'self. BE, IE, SK, DK, BG, HR, ŻE18 u UE28 isegwu ESA95. CY, DE, ES, NL, PL: waqfa fis-serje fl-2013. Irreferi għall-anness tal-istatistika għal aktar dettalji.

Sors: Eurostat, is-servizzi tal-Kummissjoni.

Grafika 4: Bilanċi tal-Kont Kurrenti Meħtieġa sabiex Jistabbilizzaw jew Inaqqsu l-Obligazzjonijiet Esterni (NIIP) 2014 (tbassir), Stati Membri magħżulin (% tal-PDG)

.

Nota: Din it-tabella ma turix dejta mill-Belġju, id-Danimarka, il-Ġermanja, il-Lussemburgu, Malta, il-Pajjiżi l-Baxxi, l-Awstrija, il-Finlandja u l-Isvezja, in-NIIP tagħhom kien pożittiv fl-2013 u mistenni li jkun pożittiv fl-2015. Ċipru hija eskluża wkoll minħabba limitazzjonijiet fid-dejta. Il-bilanċ tal-kont kurrenti meħtieġ sabiex jiġi stabbilizzati jew jitnaqqsu l-obbligazzjonijiet esterni netti huwa bbażat fuq l-ipoteżijiet li ġejjin: Il-proġettazzjonijiet tal-PDG jirriżultaw mill-aħħar tbassir tal-Kummissjoni (sa sentejn qabel); il-qafas ta’ tbassir fuq medda medja ta’ żmien (bejn sentejn u ħames snin) u mill-aħħar proġettazzjonijiet fit-tul dwar is-sostenibbiltà fiskali (lil hinn minn ħames snin); l-effetti ta’ valutazzjoni huma konvenzjonalment meqjusa li huma żero f’dak il-perjodu ta’ tbassir, li jikkorrespondi għal tbassir imparzjali għall-prezzijiet tal-assi; u trasferimenti kapitali netti huma konvenzjonalment projettati li jkunu żero.

Sors: Servizzi tal-Kummissjoni.

Il-kompetittività tjiebet f’diversi ekonomiji. Meta tqieset il-medja fuq tliet snin, ir-rata tal-kambju effettiva reali (real effective exchange rate, REER) ġiet deprezzata fil-biċċa l-kbira tal-pajjiżi tal-UE, iżda baqgħet fil-livelli limiti indikattivi f’kull wieħed minnhom. Dan kien il-każ fl-Irlanda u fil-Greċja, iżda anki fi Franza, ir-Repubblika Ċeka, id-Danimarka, il-Kroazja, l-Ungerija, il-Latvja u l-Polonja. Dan kien ukoll il-każ fi Stati Membri oħra bħal Spanja, il-Portugall, Ċipru u l-Finlandja, iżda għal kull wieħed minn dawn, id-deprezzament reali kien ħafna inqas milli fil-Ġermanja. Madankollu, fl-2013, movimenti fir-rata tal-kambju tal-euro[17] u r-rati ta' inflazzjoni nazzjonali kien ifisser li r-REER ibbażata fuq l-HICP apprezzat f’diversi pajjiżi, fosthom il-Ġermanja, il-Pajjiżi l-Baxxi u l-Awstrija. Dan l-iżvilupp jista’ jikkontribwixxi għal riekwilibriju aktar simetriku fiż-Żona tal-Euro. Madankollu, f'għadd ta’ pajjiżi li għad għandhom bżonn jirkupraw il-kompetittività, fosthom Spanja, l-Italja, Ċipru, Franza u l-Portugall, kien hemm ukoll żieda fir-rati tal-kambju reali tagħhom. Il-kostijiet ta’ unità lavorattiva naqsu fl-2013 f’xi pajjiżi fil-periferija taż-Żona tal-Euro, partikolarment il-Greċja, Ċipru, Spanja u l-Irlanda, billi l-pagi naqsu. Dan it-tnaqqis kien mifrux b’mod wiesa’ madwar is-setturi (pereżempju l-manifattura, is-servizzi tas-suq, il-kostruzzjoni)[18] fi Spanja u l-Greċja. L-ekonomiji l-oħrajn tal-UE esperjenzaw żidiet żgħar fil-KUL tagħhom xprunati minn żidiet fil-pagi li qabżu ż-żidiet fil-produttività, li kienu marġinali fi Franza u l-Italja. Dan il-mudell fil-KUL huwa osservat fis-setturi industrijali ewlenin kif ukoll fis-servizzi tas-suq f’dawn iż-żewġ ekonomiji[19]. Żieda fil-KUL ikkawżata minn żviluppi tal-pagi li jaqbżu l-produttività tax-xogħol jinsabu wkoll fil-Pajjiżi l-Baxxi u l-Ġermanja. Xi ekonomiji tal-UE tal-Lvant urew żieda relattivament kbira fil-KUL tagħhom fl-2013 minkejja l-iżviluppi favorevoli fil-produttività. Dan huwa l-każ b’mod partikolari fil-Bulgarija, l-Estonja, il-Latvja, l-Ungerija u r-Rumanija. Fir-rigward tal-kompetittività mhux tal-ispejjeż, id-dejta dwar id-destinazzjoni ġeografika tal-esportazzjonijiet hija evidenza tal-qligħ; madankollu, l-analiżijiet dwar il-kwalità tal-esportazzjonijiet kienu inqas konklużivi[20].

It-tnaqqis fl-ishma tas-suq tal-esportazzjoni għal ħafna mill-pajjiżi Ewropej naqas. Iżda għadu ma ġiex imdawwar. Globalment, il-parti l-kbira tal-Istati Membri tilfu ishma sinifikanti fis-suq matul l-aħħar ftit snin, bil-Greċja, il-Kroazja, Ċipru u l-Finlandja jġarrbu l-aktar telf sinifikanti. Xi ekonomiji tal-UE tal-Lvant biss (il-Bulgarija, it-tliet nazzjonijiet Baltiċi u r-Rumanija), li flimkien ma jirrappreżentawx aktar minn 2½ fil-mija tal-esportazzjonijiet tal-UE) żiedu l-ishma tagħhom fis-suq globali. Madankollu, fl-2013, il-biċċa l-kbira tal-Istati Membri kisbu xi sehem fis-suq, partikolarment fis-servizzi, u b’hekk ġiet moderata din it-tendenza. Parti mit-telf mis-sehem fis-suq fuq medda medja ta’ żmien jista' ma jiġix irkuprat billi dan huwa riżultat taż-żieda tal-ekonomiji emerġenti. Madankollu, matul l-aħħar ħames snin, il-biċċa l-kbira tal-Istati Membri ddgħajfu anki fir-rigward ta' ekonomiji avvanzati oħrajn, kif juri l-indikatur awżiljarju tal-prestazzjoni tal-esportazzjoni fil-konfront tal-OECD. It-telf fis-sehem mis-suq tal-esportazzjoni, li jinkludi l-kummerċ fl-UE, jeħtieġ li jitqies fil-kuntest ta’ domanda domestika dgħajfa fl-UE. Fil-perjodu ta’ wara l-kriżi, kien hemm tnaqqis fir-rilevanza relattiva tal-kummerċ fl-UE, filwaqt li l-esportazzjonijiet barra mill-UE ġeneralment kienu aktar dinamiċi.

Is-settur privat jista’ xorta jkollu ammont sinifikanti ta’ tnaqqis fl-ingranaġġ x'jagħmel (Grafika 5). Id-dejn tas-settur privat (kemm unitajiet domestiċi kif ukoll korporazzjonijiet mhux finanzjarji) għadu għoli u ogħla mil-livell limitu indikattiv tat-tabella ta’ valutazzjoni fil-maġġoranza tal-Istati Membri. Dan minkejja t-tnaqqis notevoli fil-proporzjon tad-dejn għall-PDG matul l-2012-13, speċjalment fid-Danimarka, l-Estonja u l-Irlanda. Barra minn hekk, it-tnaqqis ġenerali fil-pożizzjonijiet ta’ dejn privat fil-maġġoranza l-kbira tal-Istati Membri tal-UE ma huwa xejn meta mqabbel mal-kobor taż-żidiet qabel il-kriżi, u dan iħalli bżonnijiet ta’ aġġustament addizzjonali 'l quddiem. Barra minn hekk, ir-ritmu ta’ tnaqqis fl-ingranaġġ kien ħafna aktar kajman milli fl-Istati Uniti[21]. Fil-Ġermanja biss, fejn il-pożizzjoni tad-dejn privat ma kienx ta’ tħassib ewlieni qabel il-kriżi, id-dejn privat waqa' taħt il-livelli ta’ deċennju ilu. L-Istati Membri ilhom iħabbtu wiċċhom ma' sfidi differenti skont jekk id-dejn eċċessiv jikkonċernax is-settur tal-unitajiet domestiċi (bħal fil-Pajjiżi l-Baxxi u d-Danimarka), is-settur korporattiv (pereżempju l-Bulgarija u s-Slovenja), jew it-tnejn (l-Irlanda, Spanja u Ċipru). Il-flussi ta’ kreditu negattivi għas-settur privat, li jenfasizzaw ripagament attiv tad-dejn, kienu l-ixprun ewlieni tat-tnaqqis fid-dejn tal-unitajiet domestiċi matul dawn l-aħħar ftit snin, b’aċċellerament fl-2013 fi Spanja, il-Portugall u l-Irlanda, u fid-dejn korporattiv f’Malta, is-Slovenja, ir-Renju Unit u Spanja. F’xi każijiet oħrajn, it-tnaqqis fil-proporzjonijiet tad-dejn għall-PDG kien aktar passiv u kompatibbli ma' flussi ta’ kreditu nett pożittiv kemm għall-unitajiet domestiċi kif ukoll għall-korporazzjonijiet, b’mod partikolari fl-Estonja u fir-Renju Unit. Minkejja l-flussi ta’ kreditu negattivi, il-Greċja naqset milli tnaqqas b’mod sinifikanti l-proporzjonijiet tad-dejn għall-PDG (speċjalment tal-unitajiet domestiċi)[22]. (Grafiki 6a u 6b).

Grafika 5: Dejn tal-Korporazzjonijiet mhux Finanzjarji, tal-Unitajiet Domestiċi u tal-Gvern Ġenerali 2013 imqabbla mal-2008 (imħażża) (% tal-PDG)

Nota: MT, EE, PL (gvern ġenerali): waqfa fis-serje fl-2013. Id-dejta taż-ŻE18 u tal-UE28 għadha taħt l-istandards tal-ESA95. Ara l-anness statistiku għal aktar dettalji.

Sors: Eurostat.

Grafika 6a: Xpruni tal-bidla kumulattiva fid-dejn tal-unitajiet domestiċi, 2014Q1

ħames snin || sena

Nota: Id-dejta għal IE u NL tirreferi għall-perjodu sa 2013Q4.

Sors: Eurostat, il-kalkoli tas-servizzi tal-Kummissjoni.

Grafika 6b: Xpruni tal-bidla kumulattiva fid-dejn korporattiv, 2014Q1

ħames snin || sena

Nota: (1) Dejta mhux konsolidata. Bidla kumulattiva tal-proporzjon tad-dejn dekomposta fil-kontribuzzjonijiet ta’ i. il-flussi tal-kreditu netti, ii. bidliet oħrajn fid-dejn pendenti (pereżempju, effetti ta’ valutazzjoni jew tħassir), iii. it-tkabbir tal-PDG reali, u iv l-inflazzjoni. (2) L-assi-x fuq il-grafika tan-naħa tal-lemin tirrappreżenta l-kontribuzzjoni tal-flussi ta’ kreditu netti għat-tnaqqis tal-proporzjon matul il-perjodu.

Id-dejta għal IE u NL tirreferi għall-perjodu sa 2013Q4.

Id-dejta tal-ESA95. Ara l-anness statistiku għal aktar dettalji.

Sors: Eurostat, il-kalkoli tas-servizzi tal-Kummissjoni.

Bis-saħħa tal-isforzi ta’ konsolidazzjoni fiskali ta’ dawn l-aħħar snin, ir-ritmu tal-aġġustament fiskali huwa mistenni li jonqos. L-Istati Membri fiż-Żona tal-Euro u fl-UE kollha kemm hi qed jippjanaw li jkomplu jnaqqsu d-defiċits tagħhom. Madankollu, meta mqabbel mal-programmi ta’ stabbiltà u konverġenza tar-rebbiegħa tal-2014, hemm tnaqqis fir-ritmu tat-tnaqqis tad-defiċit ippjanat. Dan jirrifletti reviżjoni 'l isfel fl-attività ekonomika, iżda anki tnaqqis fl-isforz fiskali,[23] li jasal fi tmiemu fl-2014 u mhuwiex ippjanat li jkompli fl-2015. Fil-livell aggregat, dan jidher bħala bilanċ aċċettabbli bejn ir-rekwiżiti tas-sostenibbiltà u l-kundizzjonijiet ċikliċi. Għaldaqstant, ir-reżistenza fuq l-attività f’diversi Stati Membri u l-effetti konsegwenzjali li jirriżultaw fiż-Żona tal-Euro (u fl-UE) għandhom jitnaqqsu aktar. Madankollu, f’għadd ta’ każijiet, għad fadal sfidi sinifikanti għall-aktar gvernijiet midjunin (pereżempju l-Greċja, il-Portugall, l-Italja, l-Irlanda, Ċipru u l-Belġju), jew fejn iż-żieda fil-proporzjon tad-dejn għall-PDG kien l-aktar rapida (pereżempju Spanja, il-Kroazja u s-Slovenja). L-isfidi f’dawn il-pajjiżi jikbru bid-djun għolja fis-settur privat (Grafika 5) u l-prospetti ekonomiċi u demografiċi[24].

Ir-riskji għall-istabbiltà finanzjarja naqsu fiż-Żona tal-Euro. Xprunat mill-perspettiva ta' valutazzjoni komprensiva, il-proporzjon tal-ekwità tal-banek kompla jitjieb fl-2013 u fl-ewwel tliet kwarti tal-2014. Miżuri tal-bank ċentrali u kundizzjonijiet favorevoli tas-suq għenu sabiex jitnaqqsu n-nuqqasijiet ta' likwidità u biex l-ispejjeż ta' finanzjament tal-banek jinżammu baxxi fiż-Żona tal-Euro. L-istess, il-frammentazzjoni tas-suq tal-bonds sovrani naqset minħabba li l-kummerċ transfruntier fil-bonds, f'dawk sovrani taħt stress finanzjarju, reġa' beda. B'mod partikolari, fil-parti l-kbira tal-pajjiżi fil-periferija taż-Żona tal-Euro, tnaqqis fil-karti bilanċjali minħabba tnaqqis fl-ingranaġġ fis-settur pubbliku, self improduttiv u ritorn għall-finanzjament tas-suq reġgħu wasslu lill-banek biex jistrieħu anqas fuq il-finanzjament tal-bank ċentrali. Il-banek ikkonċentraw li jtejbu il-proporzjon tal-ekwità; minħabba r-riżultati tal-analiżi tal-kwalità tal-assi u t-testijiet tal-istress imħabbra fis-26 ta' Ottubru 2014, it-tiswija fil-karta bilanċjali tal-maġġoranbza tal-istituzzjonijet issa fil-biċċa l-kbira tinsab lesta. Il-flussi tal-kreditu għadhom neattivi f'pajjiżi bi stress finanzjarju u relattivament baxxi fil-maġġoranza tal-ekonomiji taż-Żona tal-Euro, għalkemm l-ewwel sinjali ta' titjib ġew innutati fl-aħħar xhur. Kollox ma' kollox, għal kull Stat Membru l-obbligazzjonijiet totali tas-settur finanzjarju naqsu, jew telgħu b'pass li kien aktar bil-mod minn dak tal-livell limitu fit-tabella ta' valutazzjoni.

It-talba għal kreditu mnaqqas tirrifletti provvista u domanda għall-kreditu dgħajfin. Il-banek qed jiffaċċaw pressjoni biex inaqqsu l-ingranagg minħabba l-assi danneġġati fil-karti bilanċjali tagħhom. Il-provvediment għas-self ħażin għadu għaddej u l-progress sabiex jiġi indirizzat mhuwiex konsistenti, għalkemm seħħ titjib li jidher fir-rikonoxximent tat-telf fis-self, u ttieħed provvediment wara li bosta eżerċizzji nazzjonali tlestew f'pajjiżi vulnerabbli, kif ukoll permezz tal-AQR u ta' testijiet tal-istress tal-BĊE u tal-Awtorità Bankarja Ewropea. It-tniżżil fil-valur tas-self, it-tifdija bil-quddiem u pagamentti akkont bil-quddiem bdew iħallu impatt fuq id-dejn privat f'diversi pajjiżi bħal-Latvija, ir-Renju Unit u Spanja, iżda ma għamlux avvanzi fil-maġġoranza tal-ekonomiji tal-UE. Tul l-2013, is-self improduttiv kompla jiżdied f'diversi Stati Membri inklużi Spana, l-Italja, il-Portugall, l-Irlanda, il-Greċja, Ċipru u Franza (għalkemm minn livelli relattivament baxxi) jew stabilizza ruħu f'livell relattivament għoli (bħall-Ungerija). Madankollu, aktar ċertezza dwar il-karti bilanċjali tal-banek tul l-2013, b'mod partikolari wara l-iskrutinju bla preċedent li għaddew waqt il-valutazzjoni komprensiva, għenet biex jittaffew ir-riskji għall-istabbiltà finanzjarja f'ħafna ekonomiji. Avvenimenti reċenti fil-Bulgarija u l-Portugall, madankollu juru li għad hemm riskji finanzjarji minn banek speċifiċi. Il-frammentazzjoni tkompli fis-suq bankarju għall-unitajiet domestiċi, bil-banek taż-Żona tal-Euro fl-Ewropa Ċentral u fix-Xlokk jnaqqsu l-attivitajiet tagħhom. Filwaqt li għad fadal xi riskji residwi għall-provvediment ta' kreditu f'dawn l-ekonomiji, l-istralċ tal-assi fil-biċċa l-kbira ipproċeda b'mod ordnat fl-2013 u fl-2014[25]. Il-prospetti għall-kreditu huma baxxi, minħabba li d-domanda għall-kreditu għadha baxxa, li turi li l-livelli ta' investiment u ta' konsum huma mxekkla bl-inċetrtezza, b'pożizzjoni ta' dejn għolja u bi prospetti baxxi ta' introjtu u tkabbir.

Fl-2013 is-suq tad-djar sar aktar eteroġenju fl-UE. Il-bidla annwali fil-prezzijiet tad-djar aġġustati skont l-inflazzjoni fl-2013 tvarja minn tniżżil ta' żewġ ċifri fil-Kroazja u Spanja għal tlugħ ta' 6 fil-mija ogħla mil-limitu għal-Latvja u l-Estonja. Dan it-twessigħ fit-tqassim jirriflettti l-fatt li s-suq f'ħafna Stati Membri diġà laħaq l-qiegħ filwaqt li f'oħrajn huwa mistenni jagħmel dan fis-snin li jmiss. Il-prezzijiet tad-djar komplew ivarjaw b'pass mgħaġġel f'pajjiżi vulnerabbli bħall-Greċja, Ċipru u s-Slovenja, fejn il-prezzijiet tad-djar diġà kienu niżlu b'mod sinifikanti mill-qċaċet tagħhom. L-Irlanda, fejn il-prezzijiet tad-djar reġgħu bdew jogħlew wara korrezzjonijiet qawwija waqt il-kriżi, hija eċċezzjoni li tolqot l-għajn. Filwaqt li terz tas-swieq tad-djar tal-UE kienu qed jilħqu l-qiegħ, oħrajn kjarament reġgħu irkupraw minkejja l-prezzijiet relativamnet għoljin (pereżempju l-Isvezja u r-Renju Unit). Imkejjen oħra, (pereż. id-Danimarka u l-Germanja) l-irkupru minn tnaqqis imgħoddi u / jew prezzijiet baxxi immotiva z-zieda. L-investiment residenzjali għadu f'livelli baxxi, b'mod partikolari fi Stati Membri fejn il-korrezzjonijiet għadhom qed jieħdu l-ħin tagħhom. Filwaqt li f'xi każijiet dan jirrifletti l-investiment żejjed ta' xi ftit snin ilu (pereż. Spanja), f'oħrajn huwa relatat mal-inċertezza ekonomika ġenerali, ma' provvista u d-domanda għall-kreditu dgħajfin u ma' restrinġiment regolatorju. Riformi kontinwi f'arranġamenti istituzzjonali li jaffettwaw is-swieq tad-djar, bħal tibdil fis-sistema tat-taxxa sabiex jitneħħew l-inċentivi biex tkun proprjetarju, huma mistennija jgħinu fl-istabbilizzar ta' dawn is-swieq f'terminu medju[26].

Grafika 6: Prezzijiet tad-djar (deflatati) 2008, 2011 u 2013 (indiċi 2000=100, u.o.i.)

Nota: l-indiċi tal-prezzijiet tad-djar deflatati huma bbaati mill-ġdid fuq il-livell tal-2000 tagħhom, li mbagħad huma rrappreentati mill-assi orizzontali. Minħabba dejta nieqsa, is-snin bażi huma 2001 (BG), 2002 (CY), 2002 (SI), 2005 (EE), 2006 (SK, LT), 2007 (HU), 2008 (RO, PL).

Sors: Eurostat.

Grafika 7: Rata tal-qgħad 2008, 2013 u 2015 (previżjoni)

Sors: Servizzi tal-Kummissjoni.

Kaxxa: Il-qagħda tas-suq tax-xogħol u dik soċjali għadhom serji ħafna

L-iżviluppi fl-impjiegi u tal-qgħad.

Sa minn nofs l-2013 il-qgħad stabbilizza f'livelli storikament għoljin kemm fl-UE-28 (10,7 % fl-2014) u fiż-ŻE18 (12,0 % fl-2014), għalkemm is-sitwazzjoni tvarja b'mod sinifikanti fl-UE (Grafika 7). Bl-antiċipazzjoni ta' tkabbir aktar dgħajjef u bil-mod, huwa mistenni qgħad għoli li jkompli aktar fit-tul, b'differenzi kbar bejn l-Istati Membri. Il-qgħad fuq terminu twil għadu qed jiżdied minħabba n-natura fit-tul tal-kriżi.

Tul l-aħħar sena, il-qgħad ta' terminu twil bħala perċentwali mill-qgħad totali żdied minn 45,3 % għal 48,7 % fl-UE-28 (47,5 % u 51,5 % fiż-ŻE18). Madankollu, f'xi pajjiżi l-impjiegi fis-settur kummerċjabbli ma baqgħux jonqsu però komplew fis-settur mhux kummerċjabbli (Spanja, il-Portugall), li turi li għadu għaddej tibdil strutturali. It-tnaqqis fil-qgħad huwa prinċipalment marbut mat-tixjin tal-impjiegi, filwaqt ir-rati għas-sejba tal-impjiegi, għalkemm qegħdin kemxejn jitjiebu, għadhom miżerabbli. Fl-istess ħin, l-impjiegi bdew jiżdiedu b'mod moderat ħafna apparagun ta' sfond b'perspettiva inċerta u reżiljenza kronika fir-rati tal-attività kif ukoll dinamiċi mrażżna fis-sigħat ta' xogħol.

Ir-rata ta' riskju ta' faqar u ta' esklużjoni soċjali żdiedet bi 8,7 miljuni minn meta bdiet il-kriżi, bid-differenzi bejn l-Istati Membri li għadhom qed jikbru. Sa mill-2012, l-introjtu disponibbli tal-familja bħala medja qed jonqos f'termini reali fl-UE-28 u fiż-ŻE18. L-effett stabbilizzanti tal-infiq soċjali fuq l-introjtu għall-familja naqas wara l-2010, b'impatti distributtivi tal-konsolidazzjoni fiskali li tvarja b'mod sostanzjali fost il-pajjiżi.

Il-qgħad fost iż-żgħażagħ leħaq l-ogħla livell bi 23,6 % fl-ewwel kwart tal-2013 qabel ma niżel għal 23,1 % fl-aħħar tas-sena, u affettwa 5,6 miljun zagħżugħ u żagħżagħa fl-2013. Fi kważi żewġ terzi tal-Istati Membri, ir-rati tal-qgħad fost iż-żgħażagħ f'Lulju 2014 kienu għadhom viċin l-ogħla livelli storiċi – bil-qgħad fost iż-żgħażagħ ferm viċin jew ogħla minn 40 % f'dawk li kienu l-agħar milqutin (il-Greċja, Spanja, il-Kroazja, l-Italja, Ċipru u l-Portugall). Madankollu hemm xi żviluppi kawtament pożittivi, b'medji li qed joqsu kemm fl-UE-28 (tnaqqis ta' 1,2 punti perċentwali) u fiż-ŻE18 (0,5 punti perċentwali). Il-medji tar-rata tan-NEETS tal-UE-28 u ż-ŻE18 (żgħażagħ barra mill-edukazzjoni, l-impjieg jew it-taħriġ) naqsu kemm kemm, b'ħafna differenzi bejn l-Istati Membri. Minkejja dan, il-porzjon ta' żgħażagħ barra mill-edukazzjoni, l-impjieg jew it-taħriġ żdied b'mod sinidfikanti kważi f'nofs l-Istati Membri fl-2013. Is-sitwazzjoni attwali għaldaqstant tirrikjedi urġenza mill-Istati Membri kollha sabiex jagħtu Garanzija liż-Żgħażagħ.

L-introjtu tal-familja kompla jistaġna f'termini reali jew jonqos bis-saħħa wara l-2011 f'pajjiżi l-aktar milquta minn deterjorament ulterjuri fil-kundizzjonijiet ekomomiċi. L-introjtu tal-familja ġie affetwat prinċipalment mit-tnaqqis fir-rikavat tas-suq u d-dgħufija tal-impatt tat-trasferimenti soċjali tul iż-żmien. L-inugwaljanza tal-introjtu qed tikber fost u fl-Istati Membri, b'mod partikolari f'dawk l-Istati Membri li ġarrbu l-akbar żidiet fil-qgħad. F'ħafna Stati Membri, il-popolazzjoni fl-età tax-xogħol (18-64 sena) qed tara li r-riskju ta' faqar tagħha qed jiżdied. F'ħafna mill-pajjiżi affetwati, il-perjodu estiż ta' tkabbir negattiv jew ta' kważi l-ebda tkabbir, iż-żieda fil-qgħad ta' terminu twil u d-dgħufija tal-impatt tat-trasferimenti soċjali tul iż-żmien qed iżidu ir-riskji tal-faqar.

L-impjieg negattiv fit-tul b'mod kroniku u l-iżviluppi soċjali jista' jkollhom impatt negattiv fuq it-tkabbir potenzjali tal-PDG b'diversi modi, u jistgħu jżidu l-iżbilanċi makroekonomiċi.

Il-mobilità tal-ħaddiema

Il-mobilità tal-ħaddiema intra-UE żdiedet fl-2013, għalkemm baqgħet taħt il-flussi rreġistrati qabel l-2008. Il-flussi mil-Lvant għall-Punent, mill-Istati Membri l-ġodda b'PDG per capita iżgħar għal dak tal-Istati Membri l-antiki b'PDG per capita ikbar komplew jirrappreżentaw il-biċċa l-kbira taċ-ċaqliq, għalkemm flussi minn pajjiżi periferali oħra affettwati serjament mill-kriżi komplew jogħlew malajr. Minħabba s-sitwazzjoni ekonomika li tjiebet, il-fluss ta' ħruġ nett naqas fl-Estonja, fil-Latvja u fl-Irlanda, filwaqt li l-fluss ta' ħruġ nett żdied fil-Greċja u fi Spanja, u l-aktar f'Ċipru fejn l-impatt kien l-aktar qawwi. L-impatt ta' dan iċ-ċaqliq fuq il-potenzjal tat-tkabbir jeħtieġ monitoraġġ bir-reqqa. Il-pajjiżi b'ekonomiji aktar stabbli bħall-Ġermanja, l-Awstrija, l-Isvezja u d-Danimarka raw aktar żidiet fl-imigrazzjoni netta minn Stati Membri tal-UE oħra. Ċittadini tal-UE mobbli għad għandhom rati ta' impjieg ogħla bħala medja minn popolazzjonijiet fil-pajjiżi ospitanti[27] u bħala medja ma jużawx il-benefiċċji soċjali b'mod qawwi kif jagħmlu ċ-ċittadini tal-pajjiżi ospitanti.[28] Ir-rata ta' kwalifiki żejda fost il-ħaddiema mobbli għadha għolja, b'ħafna ħaddiema b'edukazzjoni għolja li jaċċettaw impjieg li jirrikjedi ħiliet baxxi jew medji[29].

Għal aktar dettalji dwar is-suq tax-xogħol u t-tendenzi soċjali u l-isfidi relatati, ara l-abbozz tar-Rapport Konġunt dwar l-Impjiegi (JER), ut-tabella ta' valutazzjoni ta' indikaturi dwar l-impjiegi u l-qasam soċjali aktar iddettaljata tiegħu. Il-qari tat-tabella ta' valutazzjoni tal-JER huwa ssupplementat b'informazzjoni addizzjonali meħuda mill-Monitoraġġ tal-Prestazzjoni fil-Qasam tal-Impjiegi (MPI) u mill-Monitoraġġ tal-Prestazzjoni tal-Protezzjoni Soċjali (MPPS), u mill-valutazzjoni tal-miżuri politiċi meħuda mill-Istati Membri. It-tabella ta' valutazzjoni tal-JER irnexxielha tissottolinja l-isfidi tal-impjiegi u dawk soċjali ewlenin fil-kuntest tas-Semestru Ewropew tal-koordinazzjoni tal-politika ekonomika u xprunat dibattiti f'livell istituzzjonali.

3. Żbilanċi u Riskji: Kummenti speċifiċi għall-pajjiż

Din it-taqsima tipprovdi qari ekonomiku konċiż tat-tabella ta' valutazzjoni u tal-varjabbli awżiljari f'kull Stat Membru. Flimkien mad-diskussjonijiet dwar kwistjonijiet speċifiċi ta' bejn il-pajjiżi, tgħin biex jiġu identifikati l-Istati Membri li għalihom għandhom jitħejjew reviżjonijiet fil-fond (IDRs) Kif spjegat hawn fuq, il-Kummissjoni se tikkonkludi jekk hemmx żbilanċi jew żbilanċi eċċessivi abbażi tal-IDRs.

L-MIP ma japplikax għall-Istati Membri li jibbenefikaw mill-assistenza finanzjarja li tappoġġa l-programmi ta' aġġustament makroekonomiku tagħhom,[30] attwalment il-Greċja, Ċipru u r-Rumanija. Madankollu l-kummenti hawn taħt jirrigwardaw ukoll il-Greċja u r-Rumanija. Is-sitwazzjoni fil-Greċja fil-kuntest tal-MIP, flimkien mal-preparazzjoni ta' reviżjoni fil-fond, se tittieħed inkonsiderazzjoni fl-aħħar tal-assistenza finanzjarja attwali. Is-sitwazzjoni tar-Rumanija skont il-MIP teħtieġ rivalutazzjoni, minħabba li r-reviżjoni tal-arranġament prekawzjonarju ittardjat b'diversi xhur

Irreferi għall-Anness Statistiku għas-sett sħiħ ta' statistika li fuqha dan il-qari ekonomiku u r-rapport sħiħ ġew ippreparati.[31]

Il-Belġju: F'Marzu 2014, il-Kummissjoni kkonkludiet li l-Belġju kien qed iġarrab żbilanċi makroekonomiċi li kienu jeħtieġu monitoraġġ u azzjoni politika, b'mod partikolari fir-rigward tal-kompetittività tal-prodotti. Fit-tabella ta' valutazzjoni aġġornata, xi indikaturi jaqbżu l-limiti stabbiliti indikattivi, b'mod partikolari l-ishma tas-suq tal-esportazzjoni (minkejja titjib apparagun taċ-ċifri tas-sena li għaddiet) id-dejn tas-settur pubbliku u privat.

L-indikatur tal-kont kurrenti fuq tliet snin irreġistra defiċit relattivament żgħir fl-2013, li huwa mistenni li jitjieb ftit. Il-pożizzjoni ta' investiment internazzjonali netta għadha b'saħħitha. Fl-2013, għall-ewwel darba sa mill-2009, l-esportazzjonijiet tal-Belġju akkwistaw sehem mis-suq, li wassal għal titjib viżibbli fl-indikatur ta' sehem is-suq tal-esportazzjoni (medja ta' ħames snin), għalkemm xorta waħda għadu jirreġistra telf lill hinn mil-livell limitu. Rigward il-kompetittività tal-prezzijiet, il-medja tal-indikatur tal-kost ta' unità lavorattiva (KUL) fuq tliet snin żdied iżda baqa' fil-livell limitu ta' allert minħabba t-tkabbir fl-2011-12 tal-KUL. Madankollu, kien hemm deċellerazzjoni sa mill-2013, li hija prevista li tkompli fuq it-terminu medju. Id-dejn tas-settur privat żdiet apparagun tal-2012 u għadu ogħla mill-valur limitu, li prinċipalment jirrifletti l-livell għoli ta' dejn tal-kumpaniji. Id-dejn pubbliku, ogħla minn 100 fil-mija tal-PDG, għadu ġeneralment stabbli. L-obbligazzjonijiet tas-settur finanzjarju naqsu fl-2013, filwaqt li l-influwenza tas-settur finanzjarju niżlet għal-livell l-aktar baxx f'ħames snin. Il-prezzijiet tad-djar aġġustati skont l-inflazzjoni kienu stabbli fl-2013, u dan isegwi tendenza fissa fis-snin reċenti Kollox ma' kollox, il-Kummissjoni taraha utli, filwaqt li tieħu inkonsiderazzjoni l-identifikazzjoni tal-iżbilanċi ta' Marzu 2014, li tkompli teżamina l-persistenza tal-iżbilanċi jew it-tneħħija tagħhom.

Il-Bulgarija: F'Marzu 2014, il-Kummissjoni kkonkludiet li l-Bulgarija kienet qed tesperjenza żbilanċi makroekonomiċi li għandhom bżonn monitoraġġ u azzjoni politika, b'mod partikolari rigward l-aġġustament imtawwal tas-suq tax-xogħol, filwaqt li l-korrezzjoni tal-pożizzjoni esterna u ta' tnaqqis fl-ingranaġġ korporattiv kienu qed jagħmlu progress sew. Fit-tabella ta' valutazzjoni aġġornata, xi indikaturi kienu jaqbżu l-livell limitu indikattiv, jiġifieri l-pożizzjoni ta' investiment internazzjonali netta (net international investment position, NIIP), il-kost ta' unità lavorattiva, id-dejn tas-settur pruivat u r-rata tal-qgħad.

L-NIIP għadha ferm negattiva minkejja it-titjib ulterjuri li ġie osservat fl-2013 minħabba surplus fil-kont kurrenti. Prestazzjoni pożittiva fl-esportazzjoni irriżultat f'żiediet fis-sehem tas-suq minkejja li l-kost ta' unità lavorattiva żdied. Id-dejn tas-settur privat għadu viċin, iżda bil-kemm jaqbeż il-livell limitu tat-tabella ta' valutazzjoni, u huwa kkonċentrat fis-settur korporattiv. Fl-ewwel nofs tal-2014, ir-rata tal-qgħad tal-Bulgarija naqset għall-ewwel darba sa mill-2009, iżda għadha għolja, b'aktar minn 12 fil-mija fl-2013. Barra minn hekk, il-qgħad fost iż-żgħażagħ kompla jikber, u l-qgħad ta’ terminu twil għadu għoli. Flimkien mal-impjiegi li qed jonqsu, dan iżid mal-isfidi soċjali sinifikanti li l-pajjiż diġà qed jiffaċċja, kif jidher fir-rati għoljin ħafna tal-faqar u tal-esklużjoni soċjali. F'Ġunju 2014, is-settur bankarju tal-Bulgarija esperjenza taqlib meta l-ghajdut ta' dgħufija xpruna assalt bankarju fuq xi banek ta' proprjetà tal-Istat. B'riżultat ta' dan, bank minnhom tpoġġa taħt amministrazzjoni speċjali, filwaqt li ieħor irċieva appoġġ ta’ likwidità mill-gvern. Il-problemi fis-settur finanzjarju jista' jkollhom implikazzjonijiet sinifikanti għall-istabbiltà makroekonomika għax jistgħu ikunu ta' piż fuq it-tkabbir ekonomiku, itawlu d-deflazzjoni u jiggravaw l-isfidi fiskali. Kollox ma' kollox, il-Kummissjoni taraha utli, filwaqt li tieħu inkonsiderazzjoni l-identifikazzjoni tal-iżbilanċ ta' Marzu 2014, li tkompli teżamina l-persitenza tal-iżbilanċi jew it-tneħħija tagħhom.

Ir-Repubblika Ċeka: Fis-serje preċedenti tal-MIP, ma ġewx identifikati żbilanċi fir-Repubblika Ċeka. Fit-tabella ta' valutazzjoni aġġornata, żewġ indikaturi qabżu il-livell limitu indikattiv, jiġifieri l-NIIP u, għall-ewwel darba, telf fis-sehem tas-suq tal-esportazzjoni.

Id-defiċit fil-kont kurrenti naqas fis-snin reċenti, tendenza li hija mistennija li tkompli. L-NIIP għadha ogħla sew mil-livell limitu, iżda ġeneralment stabbli. Ir-riskji relatati mal-pożizzjoni esterna għadhom limitati billi l-obbligazzjonijiet barranin huma ġġustifikati mill-investiment dirett barrani, u bħala konsegwenza d-dejn nett estern huwa baxx ħafna. Madankollu, il-flussi ta' introjtu primarju assoċjati ma' din il-pożizzjoni jesiġu bilanċ pożittiv fil-kummerċ sostenibbli sabiex tiġi żgurata sostenibbiltà esterna, li tkun il-bażi tal-ħtieġa li tinżamm il-kompetittività. L-indikatur dwar it-telf tas-sehem mis-suq tal-esportazzjoni qabeż il-livell limitu, għalkemm it-telf fl-2013 iddeċellera apparagun tal-2012 u huwa mistenni li jiġi mrażżan fis-snin li ġejjin. Fl-istess waqt, kien hemm żviluppi favorevoli fl-indikaturi kompetittivi bħal REER u KUL. Il-livelli ta' dejn tas-settur privat żdiedu, iżda jibqgħu relattivament baxxi u taħt il-livell limitu sew. Fl-istess waqt, it-tkabbir tal-kreditu huwa dgħajjef. Minkejja żieda sostanzjali fis-snin reċenti, id-dejn pubbliku għadu stabbli u taħt il-livell limitu. Is-settur bankarju fil-biċċa l-kbira ta' proprjetà barranija għadu stabbli, għalkemm l-obbligazzjonijiet kollha tas-settur finanzjarju żdiedu b'mod sostanzjali sew fl-2013. Il-qgħad baqa' stabbli matul il-kriżi u reċentement beda jonqos. Kollox ma; kollox, il-Kummissjoni f'dan l-istadju mhix se twettaq aktar analiżi approfondita fil-kuntest tal-MIP.

Id-Danimarka: F'Marzu 2014, il-Kummissjoni kkonkludiet li l-isfidi makroekonomiċi fid-Danimarka ma jikkostitwixxux riskji makroekonomiċi sostanzjali li jikkwalifikaw bħala żbilanċ fil-kuntest tal-MIP. Fit-tabella ta' valutazzjoni aġġornata, xi indikaturi jaqbżu l-livell limitu indikattiv tagħhom, jiġifieri l-bilanċ favorevoli fil-kont kurrenti, it-telf mis-sehem tas-suq tal-esportazzjoni u d-dejn tas-settur privat.

Is-surplus fil-kont kurrenti ilu għal għadd ta' snin b'tendenza li jiżdied, u qabeż il-livell limitu tat-tabella ta' valutazzjoni. Sa ċertu punt, dan jirrifletti tkabbir fid-domanda domestika dgħajjef apparagun tas-sħab kummerċjali prinċipali tal-pajjiż. Is-surplus fil-kont kurrenti huwa mistenni li jonqos hekk kif l-irkupru jissaħħaħ. L-esportazzjoni kisbet sehem mis-suq fl-2013, u taffiet it-tnaqqis tas-snin preċedenti. L-indikaturi tal-kompetittività tal-prezzijiet ma jindikawx aktar telf. Id-dejn tas-settur privat għadu għoli u iżjed mil-livell limitu tat-tabella ta' valutazzjoni, għalkemm mill-2009 qabad it-triq tan-niżla. Id-dejn għoli tal-familja huwa karatteristika speċifika tal-ekonomija Daniża, apparagun tas-sistema ta' kreditu ipotekarju tagħha. B'riżultat ta' dan, id-dejn tal-familja huwa ibbilanċjat ma' livell għoli ta' assi, bħall-proprjetà ta' beni immobbli u pensjonijiet għoljin. Barra minn hekk, l-unitajiet domestiċi kienu kapaċi jifilħu l-aġġustamenti fil-prezzijiet tad-djar li seħħew sal-2012, mingħajr żidiet sinifikanti fl-arretrati. Għaldaqstant, ir-riskju vis-à-vis l-ekonomija reali u l-istabbiltà finanzjarja jidhru mrażżna. Barra minn hekk, is-settur finanzjarju ġie msaħħaħ minn miżuri regolatorji u superviżorji. Kollox ma; kollox, il-Kummissjoni f'dan l-istadju mhix se twettaq aktar analiżi approfondita fil-kuntest tal-MIP.

Il-Ġermanja: F'Marzu 2014, il-Kummissjoni kkonkludiet li l-Ġermanja kienet qed tesperjenza żbilanċi makroekonomiċi li għandhom bżonn monitoraġġ u azzjoni politika. Dawn l-iżbilanċi jirrigwardaw surpluses kbar u persistenti fil-kont kurrenti li huma r-riżultat ta' domanda domestika baxxa, inkluż l-investiment, kif ukoll kompetittività b'saħħitha. Il-bżonn li tiġi indirizzata d-dgħjufija tad-domanda u l-investiment, li qed iżomm lura it-tkabbir ekonomiku tal-Ġermanja, huwa ta' importanza partikolari minħabba r-rwol prominenti tal-ekonomija Ġermaniża u l-riperkussjonijiet potenzjali tagħha għall-UE u ż-Żona tal-Euro. Fit-tabella ta' valutazzjoni aġġornata, xi indikaturi għadhom ogħla mil-livell limitu indikattiv tagħhom, jiġifieri s-surplus fil-kont kurrenti, it-telf mis-sehem tas-suq tal-esportazzjoni u d-dejn tas-settur pubbliku.

L-indikatur tas-surplus fil-kont kurrenti Ġermaniż fuq medja ta' tliet snin kompla jiżdied u l-bilanċ favorevoli annwali li jagħmel tajjeb għall-biċċa l-kbira tas-surplus fil-kont kurrenti taż-Żona tal-Euro huwa mistenni li jibqa' għoli fis-snin li ġejjin. Il-bilanċ tal-Ġermanja vis-à-vis iż-Żona tal-Euro naqas, immexxi prinċipalment minn tnaqqis fl-esportazzjonijiet, filwaqt li l-bilanċ tagħha vis-à-vis il-bqija tad-dinja żdied. Il-pożizzjoni ta' investiment internazzjonali netta pożittiva qed tkompli tissaħħaħ. L-indikatur għat-telf ta' sehem is-suq tal-esportazzjoni fuq mira ta' ħames snin huwa ogħla mil-livell limitu, għalkemm kien hemm ftit qligħ fis-sehem tas-suq fl-2013. It-telf huwa aktar imrażżan milli fil-biċċa l-kbira taż-Żona tal-Euro, u ġeneralment huwa l-istess bħal ta' ekonomiji oħra avvanzati. L-indikaturi tal-kompetittività tal-prezzijiet reċentement juru deterjorament, għalkemm għad hemm qligħ akkumulat kbir apparagun tad-deċennju ta' qabel. Ir-REER abbażi tal-HICP fl-2013 żied fil-valur aktar mill-medja tal-euro, u parzjalment ikkumpensa għad-deprezzamenti tas-snin preċedenti. Il-KUL kompla jiżdied fl-2013, li juri żidiet fil-pagi relattivament b'saħħithom. L-investiment ikkontribwixxa negattivament għat-tkabbir fis-snin 2012 u 2013. L-investiment privat naqas fit-tieni kwart ta' din is-sena, u xekkel l-irkupru li beda fl-2013. Minkejja l-inizjattivi ta' politika reċenti, l-akkumulu pendenti fl-investiment pubbliku għadu hemm. It-tnaqqis fl-ingranaġġ tas-settur pubbliku kompla filwaqt li t-tkabbir fil-kreditu għadu mrażżan, li juri li hemm domanda baxxa ta' kreditu u l-biċċa l-kbira tal-finanzjament isir permezz ta' fondi interni. Id-dinamika tal-prezzijiet tad-djar u l-iżviluppi fis-suq tad-djar f'ċerti oqsma u reġjuni jistgħu jeħtieġu monitoraġġ mill-qrib. Il-proporzjon tad-dejn pubbliku naqas fl-2013 u huwa previst li jibqa' jonqos. Is-suq tax-xogħol għadu robust u l-qgħad qabad it-triq tan-niżla. Kollox ma' kollox, il-Kummissjoni taraha utli, filwaqt li tieħu inkonsiderazzjoni l-identifikazzjoni tal-iżbilanċi ta' Marzu 2014, li tkompli teżamina l-persistenza tal-iżbilanċi jew it-tneħħija tagħhom.

L-Estonja: Fis-serje preċedenti tal-MIP, ma ġewx identifikati żbilanċi fl-Estonja. Fit-tabella ta' valutazzjoni aġġornata, xi indikaturi jaqbżu l-limiti indikattivi, fosthom l-NIIP negattiva, il-kostijiet ta' unità lavorattiva nominali, il-prezzijiet tad-djar aġġustati skont l-inflazzjoni u l-qgħad.

L-NIIP negattiva għadha taqbeż il-livell limitu, għalkemm qed tonqos. Madankollu, minħabba li nofs l-obbligazzjonijiet esterni jikkonsistu f'FDI, għad hemm riskju ta' finanzjament estern limitat. Il-kont kurrenti tal-Estonja bħalissa f'qiegħed f'defiċit, u dan previst li jiżdied. Iż-żieda fil-kost ta' unità lavorattiva nominali tirrifletti tkabbir ekonomiku mmexxi mid-domanda domestika u mill-provvista ristretta ta' ħaddiema. Id-dejn tas-settur privat fl-Estonja huwa taħt il-livell limitu iżda relattivament għoli apparagun ta' tamparha. Is-settur privat qiegħed madankollu jnaqqas fl-ingranaġġ, megħjun minn tkabbir nominali tal-PDG relattivament robust. Il-prezzijiet tad-djar, li qed jogħlew relattivament malajr, jirriflettu effett ta' kwalità u provvista tad-djar li kienu biss reċentement li bdew jaġġustaw għad-domanda ta' rkupru. Id-dejn tal-gvern huwa l-aktar baxx fl-UE. Il-qgħad qabad it-tendenza li jonqos u huwa mistenni li s-sena d-dieħla l-indikatur se jkun taħt il-livell limitu. Minkejja dan, ir-rata tal-qgħad ta’ terminu twil ta' ħaddiema bi ftit kompetenzi professjonali u indikaturi oħra relatati mal-faqar u mal-esklużjoni soċjali għadhom relattivament għoljin. L-esponiment tal-Estonja għar-riskji ġeopolitiċi, b'mod artikolari l-kunflitt bejn ir-Russja u l-Ukraina, jaggravaw il-potenzjal ta' tkabbir tal-pajjiż u jeħtieġu monitoraġġ mill-qrib. Kollox ma; kollox, il-Kummissjoni f'dan l-istadju mhix se twettaq aktar analiżi approfondita fil-kuntest tal-MIP.

L-Irlanda: F'Marzu 2014, il-Kummissjoni kkonkludiet li l-Irlanda kienet qed tesperjenza żbilanċi makroekonomiċi li kienu jeħtieġu monitoraġġ speċifiku u azzjoni politika deċiżiva, b'mod partikolari li jinvolvu lill-iżviluppi fis-settur finanzjarju, il-pożizzjoni tad-dejn fis-settur privat u pubbliku, l-obbligazzjonijiet esterni għolja grossi u nett kif ukoll is-suq tax-xogħol. Kif imħabbar f'Marzu 2014 u f'konformità mar-Rakkomandazzjoni għaż-Żona tal-Euro, il-Kummissjoni bdiet monitoraġġ speċifiku fuq l-implimentazzjoni tal-politiki tal-Irlanda.[32] Fit-tabella ta' valutazzjoni aġġornata, xi indikaturi huma ogħla mil-livell limitu indikattiv, jiġifieri l-NIIP, id-dejn tas-settur privat u pubbliku u r-rata tal-qgħad.

L-NIIP baqgħet negattiva sew fl-2013, iżda bdiet tonqos sa mill-2012 minħabba tnaqqis fl-ingranaġġ li għadu għaddej fis-settur privat u t-tfaċċar ta' surpluses fil-kont kurrenti kbar ħafna. L-indikaturi dwar it-telf mis-sehem tas-suq tal-esportazzjoni issa jinsab taħt il-livell limitu u fl-2013 kien hemm xi qligħ ġaladarba l-esportazzjonijiet tas-servizzi komplew jikbru malajr. Wara li kien hemm irkupru sinifikanti fil-kompetittività f'dawn l-aħħar snin, l-indikaturi tal-kompetittività tal-prezzijiet issa huma ġeneralment stabbli. Id-dejn tas-settur privat naqas iżda għadu għoli ħafna, li jindika il-bżonn ta' aktar tnaqqis fl-ingranaġġ sinifikanti specjalment, mill-unitajiet domestiċi. Il-livell ta' dejn li jirrigwarda is-settur korporattiv huwa amplifikat bil-preżenza ta' kumpaniji multinazzjonali li huma bbażati fl-Irlanda b'livell għoli ta' investiment iffinanzjat minn barra, li joperaw fil-biċċa l-kbira fi swieq dinjija. Il-piż tad-dejn għoli tas-settur privat kompla jiżdied bħala perċentwali tal-PDG fl-2013, iżda huwa previst li jinżel mill-2014 'il quddiem. Is-suq tad-djar miss il-qiegħ, u l-prezzijiet issa reġgħu qed jitilgħu, speċjalment f'Dublin. Ir-rata tal-qgħad għadha ogħla mil-livell limitu indikattiv, u f'nofs l-2014 aktar minn nofs dawk qiegħda kienu ilhom mingħajr impjieg għal mill-inqas 12-il xahar. Madankollu, il-qgħad ilu jonqos sa mill-bidu tal-2013, immexxi mill-ħolqien kostanti tal-impjiegi, għalkemm il-qgħad (b'mod ġenerali, fuq terminu twil u l-qgħad fost iż-żgħażagħ) għadu għoli ħafna Kollox ma' kollox il-Kummissjoni taraha utli, anki meta tieħu inkonsiderazzjoni l-identifikazzjoni ta' Marzu 2014 tal-iżbilanċi li jeħtieġu azzjoni deċiżiva, li tkompli teżamina r-riskji involuti jekk jippersistu l-iżbilanċi jew jitneħħew.

Il-Greċja: Sa minn Mejju 2010, il-Greċja bbenefikat minn assistenza finanzjarja għall-aġġustament makroekonomiku. Il-superviżjoni tal-iżbilanċi u l-monitoraġġ tal-miżuri korrettivi seħħew skont dan il-kuntest u mhux skont l-MIP. Skont il-programm tagħha l-Greċja għamlet progress sostanzjali sabiex tikkoreġi l-iżbilanċi tagħha u tnaqqas ir-riskji makroekonomiċi. Madankollu, fit-tabella ta' valutazzjoni aġġornata, diversi indikaturi jeċċedu l-livell limitu indikattiv: L-NIIP, telf mis-sehem tas-suq tal-esportazzjonijiet; dejn privat u pubbliku u l-qgħad;

Fl-2013 il-kont kurrenti tal-Greċja kompla jaġġusta ruħu, immexxi prinċipalment minn tnaqqis fl-importazzjonijiet, xi sostituzzjonijiet fl-importazzjoni u dħul ogħla mit-turiżmu. Il-prestazzjoni tal-esportazzjoni, apparti dik tat-turiżmu, għadha dgħajfa. Id-defiċit akkumulat fis-sehem tas-suq tal-esportazzjoni tul dawn l-aħħar ħames snin jeċċedi sew il-livell limitu. Il-Greċja madankollu qed tirkupra l-kompetittività tal-prezzijiet kif jidher fit-tnaqqis qawwi tal-kost ta' unità lavorattiva appoġġat minn firxa wiesgħa ta' riformi strutturali skont il-programm. Ir-REER abbażi tal-HICP niżel sostanzjalment. Il-proporzjon negattiv tal-NIIP għall-PDG kompla jiżdied minn livelli li diġà kienu għoljin, li jirrifletti l-impatt tar-reċessjoni twila fuq il-PDG nominali, u l-effetti b'lura tad-defiċits fil-kont kurrenti. Il-prezzijiet tad-djar waqgħu fl-2013, li jirriflettu r-reċessjoni profonda u l-aġġustament kontinwu fis-settur tal-proprjetà immobbli. Id-dejn tas-settur privat baqa' għoli, kemm kemm ogħla mil-livell limitu, u l-isforzi għal tnaqqis fl-ingranaġġ ma rnexxilhomx iħallu l-marka tagħhom fil-proporzjon tad-dejn privat, minkejja l-flussi ta' kreditu ferm negattivi. Id-dejn tal-gvern għadu għoli ħafna wkoll, għalkemm huwa mistenni li fl-2014 jilħaq il-massimu u wara gradwalment jonqos. Ir-rata tal-qgħad hija għolja ħafna, iżda huwa mistenni li fl-2014 tibda tonqos. L-iżviluppi ekonomiċi kellhom impatt kbir fuq indikaturi oħra soċjali bħall-qgħad fost iż-żgħażagħ, il-qgħad fit-tul u l-indikaturi tal-faqar. L-assistenza finanzjarja u l-programmi ta' aġġustament għenu lill-Greċja biex tnaqqas l-iżbilanċ makroekonomiku eċċessiv tagħha u biex timmaniġġja r-riskji relatati. Is-sitwazzjoni tal-Greċja fil-kuntest tal-MIP tiġi vvalutata fl-aħħar tal-programm attwali ta' assistenza finanzjarja, u se tiddependi fuq l-arranġamenti ta' wara l-programm li eventwalment għandhom jiġu miftiehma.

Spanja: F'Marzu 2014, il-Kummissjoni kkonkludiet li Spanja kienet qed tesperjenza żbilanċi makroekonomiċi li kienu jeħtieġu monitoraġġ u azzjoni politika deċiżiva, b'mod partikolari fir-rigward tal-livelli għoljin ta' dejn domestiku u estern. Kif imħabbar f'Marzu 2014 u f'konformità mar-Rakkomandazzjoni għaż-Żona tal-Euro, il-Kummissjoni bdiet monitoraġġ speċifiku fuq l-implimentazzjoni tal-politiki ta' Spanja[33]. Fit-tabella ta' valutazzjoni aġġornata, diversi indikaturi jaqbżu l-livell limitu indikattiv, fost l-oħrajn il-pożizzjoni ta' investiment internazzjonali netta, l-ishma tas-suq tal-esportazzjoni, id-dejn tas-settur privat, id-dejn gross tal-gvern u r-rata tal-qgħad.

L-indikatur tal-kont kurrenti issa jinsab ferm inqas mil-livell limitu, billi Spanja laħqet bilanċ pożittiv fil-kont kurrenti fl-2013, l-aktar minħabba tnaqqis fid-domanda domestika. Hekk kif id-domanda domestika taqbad, is-sostenibbiltà fit-tul tar-riekwilibriju estern hija ta' importanza primarja, l-aktar minħabba għax l-NIIP negattiva għadha ferm għolja. Madankollu, iż-żieda fl-2013 hija l-aktar ir-riżultat tal-effetti ta' valwazzjoni, li jirriflettu titjib fil-fiduċja tal-investituri fl-ekonomija Spanjola. It-telf akkumulat tal-ishma tas-suq tal-esportazzjoni, għalkemm għadu ogħla mil-livell limitu, tnaqqas konsiderevolment minħabba l-qligħ tal-2013, u d-diżlivell marbut ma' ekonomiji avvanzati oħra ġie eliminat. It-titjib fil-prestazzjoni tal-esportazzjoni hija sa ċertu punt attribwibbli għal ritorn fil-kompetittività tal-prezzijiet, viżibbbli fid-dejta tal-KUL. Id-dejn tas-settur privat għadu ferm għoli, filwaqt li t-tnaqqis fl-ingranaġġ kompla fl-2013, l-aktar minħabba l-flussi ta' kreditu negattivi, għalkemm ġie osservat ukoll titjib bikri fis-self lill-SMEs. Ir-ristrutturar tal-Banek għamel progress, u kkontribwixxa għat-tiġdid gradwali tal-kundizzjonijiet tal-provvista tal-kreditu. Id-dejn tal-gvern żdied sostanzjalment, li jirrifletti parzjalment il-proċess tat-tiswija tal-karta tal-bilanċ tas-settur finanzjarju, iżda wkoll li d-defiċit tal-amministrazzjoni pubblika għadu wkoll ferm għoli. Il-prezzijiet tad-djar u l-bini residenzjali bħala sehem mill-PDG komplew jinżlu fl-2013, iżda dejta reċenti tissuġġerixxi li s-suq tad-djar qed jistabbilizza ruħu. Ir-rata tal-qgħad ferm għolja fi Spanja kompliet togħla fl-2013, iżda issa qed tonqos peress li t-tkabbir tal-PDG qaleb għall-pożittiv u riformi reċenti fis-suq tax-xogħol bdew jagħtu l-frott tagħhom. Il-qgħad fit-tul u l-qgħad taż-żgħażagħ ferm għoljin jipperikolaw il-prospetti tat-tkabbir għall-futur u jkabbru l-inugwaljanza soċjali. Kollox ma' kollox il-Kummissjoni taraha utli, anki meta tieħu inkonsiderazzjoni l-identifikazzjoni ta' Marzu 2014 tal-iżbilanċi li jeħtieġu azzjoni deċiżiva, li tkompli teżamina r-riskji involuti jekk jippersistu l-iżbilanċi jew jitneħħew.

Franza: F'Marzu 2014, il-Kummissjoni kkonkludiet li Franza kompliet tesperjenza żbilanċi makroekonomiċi li għandhom bżonn monitoraġġ speċifiku[34] u azzjoni politika deċiżiva. L-iżbilanċi irrigwardaw id-deterjorament fil-bilanċ tal-kummerċ u fil-kompetittività, kif ukoll l-implikazzjonijiet tal-pożizzjoni ta' dejn tas-settur pubbliku. Kif imħabbar f'Marzu 2014 u f'konformità mar-Rakkomandazzjoni għaż-Żona tal-Euro, il-Kummissjoni bdiet monitoraġġ speċifiku fuq l-implimentazzjoni tal-politiki ta' Franza. Fit-tabella ta' valutazzjoni aġġornata, għadd ta' indikaturi għadhom jaqbżu l-livell limitu indikattiv tagħhom, jiġifieri t-telf fis-sehem tas-suq tal-esportazzjoni, id-dejn tas-settur privat u d-dejn tal-amministrazzjni pubblika.

Il-bilanċ tal-kummerċ u t-tendenzi fil-kompetittività ma urew l-ebda sinjal ta' treġġigħ lura. Il-kont kurrenti għadu f'pożizzjoni stabbli li bħala defiċit tirrispetta l-livell limitu, filwaqt li l-NIIP hija moderatament negattiva. Il-prestazzjoni tal-esportazzjoni għadha dgħajfa, b'defiċit akkumulat sostanzjali fis-sehem mis-suq tal-esportazzjoni, għalkemm kien hemm xi qligħ limitat fl-2013. It-tkabbir fil-kost ta' unità lavorattiva huwa relattivament imrażżan, iżda mhux juri titjib fil-kompetittività tal-prezzijiet. Il-profitabbiltà tal-kumpaniji privati għadha baxxa, li tillimita l-prospetti ta' tnaqqis fl-ingranaġġ u tal-kapaċità tal-investiment. Id-dejn privat huwa ogħla mil-livell limitu u jimxi pari passu mal-proporzjon għoli u dejjem jiżdied tad-dejn pubbliku, li qed joqrob il-100 fil-mija tal-PDG. Is-sitwazzjoni tas-suq tax-xogħol sejra għall-agħar, b'żieda fil-qgħad li hija viċina ferm tal-livell limitu. Il-qgħad fost iż-żgħażagħ jinsab ukoll għoli u qed jiżdied. Fil-kuntest ta' livell baxx ta' tkabbir u tal-inflazzjoni, huwa partikolarment importanti li jiġu indirizzati l-iżbilanċi makroekonomiċi ta' Franza minħabba d-daqs tal-ekonomija Franċiża u r-riperkussjonijiet potenzjali tagħha li jistgħu jaffettwaw il-funzjonament taż-żona tal-euro. Kollox ma' kollox il-Kummissjoni taraha utli, anki meta tieħu inkonsiderazzjoni l-identifikazzjoni ta' Marzu 2014 tal-iżbilanċi li jeħtieġu azzjoni deċiżiva, li tkompli teżamina r-riskji involuti jekk jippersistu l-iżbilanċi jew jitneħħew.

Il-Kroazja F'Marzu 2014, il-Kummissjoni kkonkludiet li l-Kroazja kienet għaddejja minn żbilanċi makroekonomiċi eċċessivi li jeħtieġu monitoraġġ speċifiku u azzjoni politika deċiżiva relatati obbligazzjonijiet esterni, prestazzjoni dejjem tonqos fl-esportazzjoni, kumpaniji ingranati ħafna u dejn tal-gvern ġenerali dejjem jikber, f’kuntest ta’ tkabbir baxx u nuqqas ta’ kapaċità ta’ aġġustament. Kif tħabbar f'Marzu 2014, il-Kummissjoni implimentat monitoraġġ speċifiku tal-implimentazzjoni tal-politiki għall-Kroazja.[35] Fit-tabella ta' valutazzjoni aġġornata, xi indikaturi jinsabu lil hinn mill-limitu indikattiv, jiġifieri n-NIIP, it-telf fl-ishma tas-swieq tal-esportazzjoni, id-dejn tas-settur pubbliku u r-rata ta' qgħad.

In-NIIP negattiv kbir naqas kemxejn hekk kif il-kont kurrenti nbidel f'surplus. L-aġġustament tal-kont kurrenti ġie xprunat minn domanda domestika u investiment dejjem jonqsu, b'impatti detrimentali potenzjali fuq il-potenzjal ta' tkabbir tal-Kroazja. Il-prestazzjoni tal-informazzjoni hija dgħajfa u t-telf akkumulat fis-sehem mis-suq tal-esportazzjonijiet jibqa' kbir ħafna, għalkemm kien hemm xi deċellerazzjoni u progress moderat dan l-aħħar. Il-kisbiet tal-kompetittività, madankollu, baqgħu limitati, bil-KUL u r-REER fl-2013 anke reġgħu bdew jiżdiedu wara li kienu ilhom jonqsu mill-2010. Id-dejn tas-settur privat, filwaqt li huwa taħt il-limitu, huwa relattivament għoli meta mqabbel mal-pari u għadu mhux qed jonqos, minkejja tkabbir ta' kreditu negattiv. Il-piż żejjed tad-dejn tal-SOE jżid obbligazzjonijiet kontinġenti sinifikanti għall-gvern u jindika nuqqasijiet fil-governanza tagħhom. L-ekonomija kontraenti u żbilanċji għolja tal-baġit poġġew il-proporzjon tad-dejn pubbliku għall-PDG fuq tendenza dejjem tiżdied, li fiha l-konsolidazzjoni fiskali hija diffiċli f'ambjent reċessjonarju. Aġġustament tal-pagi kajman jikkontribwixxi biex jgħaġġel il-qerda tal-impjiegi u jżid livell għoli ta' qgħad. Il-qgħad għoli u fit-tul fost iż-żgħażagħ, kif ukoll rati ta' attività baxxi jkomplu jagħmlu ħsara lill-prospetti tat-tbakkir ekonomiku, jwaqqfu ċ-ċrieki ta' reazzjoni negattivi, u jistrapazzaw in-nisġa soċjali. Kollox ma' kollox il-Kummissjoni taraha utli, anki meta tqis l-identifikazzjoni tal-iżbilanċi eċċessivi f'Marzu 2014, li teżamina aktar il-persistenza tal-iżbilanċi tar-riskji makroekonomiċi u li tagħmel monitoraġġ fuq il-progress fit-taħlil tal-iżbilanċi eċċessivi.

L-Italja: F'Marzu 2014, il-Kummissjoni kkonkludiet li l-Italja kienet qed tesperjenza żbilanċi makroekonomiċi eċċessivi bil-ħtieġa ta' monitoraġġ speċifiku u azzjonijiet ta' politika deċiżivi. L-iżbilanċi jinvolvu b'mod partikolari il-livell għoli ħafna ta' dejn pubbliku u kompetittività esterna dgħajfa, it-tnejn li huma bbażati fi tkabbir fil-produttività batut. Kif imħabbar f'Marzu 2014 u f'konformità mar-Rakkomandazzjonijiet għaż-Żona tal-Euro, il-Kummissjoni implimentat monitoraġġ speċifiku għall-implimentazzjoni tal-politika għall-Italja.[36] Fil-valutazzjoni aġġornata, xi indikaturi jinsabu lil hinn mill-limitu indikattiv, jiġifieri, it-telf fl-ishma tas-swieq tal-esportazzjoni, il-proporzjon tad-dejn pubbliku għall-PDG u r-rata ta' qgħad.

Għalkemm il-pożizzjoni esterna qed taġġusta u s-surplus fil-kont kurrenti rreġistrat fl-2013 huwa mistenni jikber aktar, dawk l-iżviluppi huma xprunati prinċipalment minin domanda interna dgħajfa u tkabbir modest fl-esportazzjoni. Fuq bażi ta' ħames snin, it-telf akkumulat fis-sehem mis-suq tal-esportazzjonijiet kompla jkun għoli u l-prestazzjoni tal-esportazzjoni tibqa' dgħajfa wkoll meta mqabbla ma' ekonomiji avvanzati oħra. L-indikaturi tal-kost tal-kompetittività huma stabbli iżda ma juru l-ebda qligħ. It-tkabbir nominali fil-KUL naqas fl-2013, bis-saħħa, parzjalment tal-produttività tal-istabbilizzazzjoni tax-xogħol wara tnaqqis kbir irreġistrat fis-sena ta' qabel. Id-dejn tas-suq privat huwa moderat, filwaqt li l-proporzjon għoli ħafna tad-dejn pubbliku għall-PDG tal-gvern ġenerali kompla jiżdied, xprunat minn tkabbir reali negattiv u inflazzjoni baxxa. Id-dgħufija ekonomika hija riflessa wkoll fil-piż dejjem jonqos ta' investiment fiss fil-PDG, li huwa xprunat mill-prospetti ekonomiċi inċerti u t-tnaqqis kbir fil-kreditu tas-settur privat fl-2013. Il-qagħad fl-Italja kompla jiżdied fl-2013, iżda stabilizza fl-ewwel nofs tal-2014. il-qagħad fost iż-żgħażagħ żdied bil-kbir għal livell għoli ħafna, filwaqt li l-qagħad fit-tul baqa' għoli ħafna. Ir-rata ta' attività hija l-aktar baxxa fl-UE. Minkejja li l-faqar u l-indikaturi soċjali kienu stabbli b'mod ġenerali fl-2013, baqgħu għolja b'mod inkwetanti u jista' jkollhom impatt ta' perjodu medju fuq il-prospetti ta' tkabbir. F'kuntest ta' tkabbir u inflazzjoni baxxi, il-bżonn li jiġu indirizzati l-iżbilanċi eċessivi tal-Italja huwa partikolarment importanti minħabba d-daqs tal-ekonomija Taljana u l-potenzjal tagħha għal effetti konsegwenzjali li jistgħu jaffettwaw it-tħaddim taż-Żona tal-Euro. Kollox ma' kollox il-Kummissjoni taraha utli, anki meta tqis l-identifikazzjoni tal-iżbilanċi eċċessivi f'Marzu 2014, li teżamina aktar il-persistenza tal-iżbilanċi tar-riskji makroekonomiċi u li tagħmel monitoraġġ fuq il-progress fit-taħlil tal-iżbilanċi eċċessivi.

Il-Latvja: Fir-rawnd preċedenti tal-MIP ma ġew identifikati ebda żbilanċi makroekonomiċi fil-Latvja. Fit-tabella aġġornata, xi indikaturi huma lil hinn mil-limitu indikattiv, jiġifieri n-NIIP, il-qagħad u l-bidla fil-prezzijiet tad-djar aġġustati skont l-inflazzjoni.

In-NIIP negattiv huwa ħafna aktar għoli mil-limitu indikattiv, minkejja li naqas fl-aħħar snin. Aktar minn żewġ terzi tal-obbligazzjoni netta tirrifletti t-titoli tal-IDB u d-dejn estern nett huwa f'livell moderat. Il-kont kurrenti tal-Latvja juri defiċit żgħir. Il-gwadanni fis-sehem mis-suq tal-esportazzjoniniet tal-Latvja qed jikkalmaw iżda xorta waħda għadhom sostanzjali f'termini akkumulati. Filwaqt li l-kostijiet ta' unità lavorattiva jinsabu fil-limitu, it-tbassir juri r-riskju ta' xi qabża fil-valur fi ftit taż-żmien, madankollu fil-kuntest tat-titjib tal-kompetittività li mhix marbuta mal-ispejjeż u b'mod ġeneralment konformi mal-iżviluppi fl-imsieħba kummerċjali ewlenin. Il-proporzjonijiet tad-dejn pubbliku u privat jinsabu sew taħt il-limitu. Is-settur finanzjarju jżomm likwidità għolja u proporzjonijiet tal-adegwatezza kapitali iżda ż-żieda fil-kreditu għadha negattiva fil-kuntest tad-diżingranaġġ kontinwu tas-settur bankarju. Fl-2013, iż-żieda fil-prezzijiet tad-djar aġġustati skont l-inflazzjoni qabeż il-limitu iżda bi ftit u tikkoreġi t-tnaqqis sostanzjali fis-snin ta' qabel. L-esponiment tal-Latvja għal riskji ġeopolitiċi, b'mod partikolari il-kunflitt bejn ir-Russja u l-Ukraina, jaggrava l-potenzjal ta' tkabbir tal-pajjiż. L-indikatur tal-qgħad (medja ta' tliet snin) qed joqrob aktar lejn il-limitu u huwa pproġettat li jonqos aktar. Il-qagħad taż-żgħażagħ ikompli jonqos. Il-qagħad fuq żmien twil, għalkemm għadu f'livell għoli, naqas b'mod sostanzjali fis-sena li għaddiet li qed itaffi wkoll ir-riskji soċjali għolja li jeżistu. Globalment, il-Kummissjoni f'dan l-istadju mhix se twettaq aktar analiżi approfondita fil-każ tal-MIP.

Il-Litwanja: Fir-rawnds preċedenti tal-MIP ma ġew identifikati ebda żbilanċi makroekonomiċi fil-Litwanja. Fit-tabella ta' valutazzjoni aġġornata, uħud mill-indikaturi huma ogħla mil-limiti indikattivi, jiġifieri n-NIIP u l-qgħad.

In-NIIP negattiv tal-Litwanja jibqa' ogħla mil-limitu iżda tjieb b'mod sinifikanti. Flimkien ma' dan, id-dejn estern nett huwa aktar baxx b'mod sostanzjali, li jirrifletti l-istokk eżoġenu tal-IDB. Il-kont kurrenti kellu surplus żgħir fl-2013 iżda dan huwa mbassar li jinbidel f'defiċit żgħir fl-2015 hekk kif tiżdied id-domanda domestika. Il-prestazzjoni tal-esportazzjoni tidher bsaħħitha, bi gwadanni sostanzjali fis-sehem mis-suq tal-esportazzjonijiet. L-indikaturi tal-kompetittività tal-ispejjeż huma relattivament stabbli anki jekk il-KUL żdiedu b'mod moderat minħabba s-suq issikkat tax-xogħol. Is-sanzjonijiet imposti mir-Russja x'aktarx ixejnu l-esportazzjonijiet u l-PDG fi żmien qasir. B'mod aktar ġenerali, l-esponiment tal-Litwanja għal riskji ġeopolitiċi, b'mod partikolari il-kunflitt bejn ir-Russja u l-Ukraina, jaggrava l-potenzjal ta' tkabbir tal-pajjiż. Kemm id-dejn tas-settur privat kif ukoll tal-gvern huma relattivament baxxi. Is-settur privat ikomkpli jnaqqas l-ingranaġġ u t-tkabir ta' kreditu ġdid għal korporattivi mhux finanzjarji huwa fjakk. Il-prezzijiet reali tad-djar stabbilizzaw fis-snin riċenti. Il-qagħad, il-qgħad fost iż-żgħażagħ u l-qagħad fuq żmien twil naqsu b'mod sinifikanti, u l-qgħad totali huwa mistenni jaqa' viċin tal-livelli limitu fis-snin li ġejjin. Is-sitwazzjoni aħjar fis-suq tax-xogħol qed tikkontribwixxi għal tnaqqis fil-faqar u l-esklużjoni soċjali, li jibqgħu f'livelli għolja ħafna. Globalment, il-Kummissjoni f'dan l-istadju mhix se twettaq aktar analiżi approfondita fil-każ tal-MIP.

Il-Lussemburgu: F'Marzu 2014, il-Kummissjoni kkonkludiet li l-isfidi makroekonomiċi fil-Lussemburgu ma kienux jikkostitwixxu riskji makroekonomiċi sostanzjali li jikkwalifikaw bħala żbilanċji fis-sens tal-MIP. Fit-tabella ta' valutazzjoni aġġornata, uħud mill-indikaturi huma ogħla mil-limiti indikattivi, jiġifieri l-kostijiet tal-unità lavorattiva, it-tkabbir tal-kreditu tas-settur privat u d-dejn tas-settur privat.

Is-surplus sostanzjali fil-kont kurrenti tal-Lussemburgu niżel aktar fl-2013 minħabba importazzjonijiet aktar sostnuti iżda wkoll nuqqas ta' investimenti, li jimplika li l-indikatur ta' tliet snin issa ċċaqlaq fil-limitu. It-telf akkumulat fl-ishma tas-swieq tal-esportazzjoni waqa' taħt il-limitu wara xi gwadann sostanzjali fl-2013. Il-kostijiet tal-unità lavorattiva jibqgħu relattivament dinamiċi anki jekk kien hemm moderazzjoni tat-tkabbir tal-kost tal-unità lavorattiva fl-2013, Il-livell għoli ta' dejn pubbliku fil-Lussemburgu, l-aktar ta' korporazzjonijiet mhux finanzjarji, jirrifletti fil-wisgħa s-self transfruntier kbir bejn il-kumpaniji li qed jiġi kkontrobilanċjat minn assi mdaqqsa. Filwaqt li d-dejn tal-gvern ġenerali bħalissa jinsab f'sitwazzjoni favorevoli, jeżistu riskji għolja ta' sostenibbilità fuq żmien twil minħabba responsabilitajiet relatati mal-età. Ir-riskji għall-istabilità finanzjarja domestika li ġejjin mis-settur finanzjarju kbir ħafna tal-pajjiż għadhom jeżistu, iżda jibqgħu pjuttost limitati minħabba li s-settur huwa diversifikat u speċjalizzat fl-istess ħin. Il-banek domestiċi sadanittant, jirreġistraw proporzjonijiet tajbin ta' kapital u likwidità. Manadakollu, d-dinamiżmu tal-prezzijiet tad-djar jirrappreżenta sors ta' tħassib. Anki jekk ir-riskju ta' korrezzjoni qawwija ta' prezzijiet jidher baxx, jeżisti tħassib min-naħa tal-forniment u l-investiment fil-kostruzzjoni residenzjali qed jonqos. Globalment, il-Kummissjoni f'dan l-istadju mhix se twettaq aktar analiżi approfondita fil-kuntest tal-MIP.

L-Ungerija: F'Marzu 2014, il-Kummissjoni kkonkludiet li l-Ungerija kienet qed tesperjenza sfidi makroekonomiċi li jeħtieġu monitoraġġ u azzjoni politika deċiżiva, b'mod partikolari li jinvolvu l-aġġustament kontinwu tal-pożizzjoni tagħha ta' investiment internazzjonali netta negattiva ħafna (NIIP) u d-dejn pubbliku relattivament għoli tagħha[37]. Fit-tabella ta' valutazzjoni aġġornata, xi indikaturi jinsabu lil hinn mill-limitu indikattiv, jiġifieri n-NIIP, it-telf fl-ishma tas-swieq tal-esportazzjoni, id-dejn tal-gvern u r-rata ta' qgħad.

L-eċċessi dejjem jiżdiedu tal-kontijiet kurrenti u kapitali mill-2010, żguraw tnaqqis sostnut fin-NIIP, għalkemm dan jibqa' għoli ħafna. Dan it-titjib fil-kont kurrenti kien xprunat sa ftit ilu l-aktar min talba domestika fjakka u l-prestazzjoni tal-esportazzjonijiet ġeneralment kienet dgħajfa, li jirriżulta f'telf kbir akkumulat fis-sehem mis-suq. Fl-istess ħin, il-kost tal-unità lavorattiva kienu relattivament dinamiċi minkejja li r-REER ddeprezzat. Id-diżingranaġġ tas-settur privat kompla f'kuntest diffiċji b'livell għoli ta' self improduttiv, piż żejjed fuq is-settur finanzjarju, flussi negattivi ta' kreditu u tnaqqis kontinwu fil-prezzijiet tad-djar aġġustati skont l-inflazzjoni. Minkejja dan, minn nofs l-2013, il-pass tad-diżingranaġġ sar aktar kajman minħabba skemi ta' self issussidjati u żieda fit-tkabbir. Id-dejn tal-gvern ġenerali kompla jonqos b'mod gradwali, iżda t-trajjettorja dejjem tonqos mhix bsaħħitha biżżejjed minħabba l-possibilità ta' xokkijiet sfavorevoli. Iċ-ċrieki ta' reazzjoni negattivi bejn il-potenzjal ta' tkabbir ristrett tal-ekonomija u l-espożizzjoni għal movimenti ta' skambju barranin jistgħu jiggravaw il-vulnerabilitajiet tal-pajjiż. L-indikatur tal-qgħad qiegħed ftit aktar mil-limitu l-aktar minħabba r-rata ta' parteċipazzjoni li żdiedet u huwa mistenni aktar titjib. Filwaqt li s-sitwazzjoni taż-żgħażagħ fis-suq tax-xogħol tjiebet, il-qagħad fuq żmien twil jibqa' għoli. Ir-rata ta' attività żdiedet iżda tkompli tkun waħda mill-aktar baxxi fl-UE. Madankollu, l-indikaturi kollha tal-faqar komplew jiddeterjoraw b'mod sostanzjali mill-bidu tal-kriżi. Kollox ma' kollox il-Kummissjoni taraha utli, anki meta tqis l-identifikazzjoni tal-iżbilanċi f'Marzu tal-2014, li teħtieġ azzjoni deċiżiva biex teżamina aktar ir-riskji involuti jekk jippersistu jew jevolvu l-iżbilanċi.

Malta: F'Marzu 2014, il-Kummissjoni kkonkludiet li l-isfidi makroekonomiċi f'Malta ma kenux jikkostitwixxu riskji makroekonomiċi sostanzjali li jikkwalifikaw bħala żbilanċji fis-sens tal-MIP. Fit-tabella ta' valutazzjoni aġġornata, uħud mill-indikaturi huma ogħla mil-limiti indikattivi, jiġifieri l-bidla fil-kostijiet ta' unità lavorattiva, u d-dejn tas-settur pubbliku u privat.

Il-bilanċ estern mill-ġdid kompla jagħmel progress u l-biianċ tal-kont kurrenti rreġistra surplus fl-2013. Importazzjonijiet ogħla relatati ma' proġetti ta' investiment fuq skala kbira huma mistennija jirriżultaw f'deterjorament temporanju tal-bilanċi tal-kont kurrenti fl-2014-2015. Minkejja t-titjib tal-bilanċi esterni fis-snin riċenti, is-sehem mis-suq tal-esportazzjonijiet ta' Malta naqas għall-ħames sena konsekuttiva fl-2013, minkejja li l-bidla akkumulata għadha fil-limitu indikattiv. It-tkabbir tal-kostijiet ta' unità lavorattiva nominali jaqbeż bl-eżatt il-livell ta' limitu. Dawn l-iżviluppi jirriflettu l-istruttura li tinbidel tal-ekonomija iżda jekk jippersistu jistgħu wkoll jindikaw riskji ta' tnaqqis tal-kompetittività. Sadanittant, il-livell relattivament għoli ta' dejn privat ikkonċentrat f'korporazzjonijiet mhux fiskali, jibqa' fit-triq tan-niżla, parzjalment minħabba tkabbir ekonomiku sostnut iżda wkoll minħabba fluss ta' kreditu negattiv lejn is-settur korporattiv minħabba li l-banek għamlu standards ta' self aktar stretti l-aktar għas-settur tal-kostruzzjoni. Il-proporzjon tad-dejn pubbliku għall-PDG kompla jiżdied iżda huwa mistenni li jistabbilizza u jonqos mis-sena d-dieħla 'l quddiem. Minkejja li s-settur bankarju kbir u prinċipalment orjentat internazzjonalment qed iwettaq diżingranaġġ, l-impatt fuq l-attività ekonomika huwa limitat minħabba li s-sehem ta' assi u obbligazzjonijiet tar-residenti fuq il-karta bilanċjarja tagħhom huwa żgħir. L-iżvilupp stabbli fil-prezzijiet tad-djar, it-tkabbir bsaħħtu tal-impjiegi, għalhekk jinsabu tul rata ta' attività baxxa u rata ta' qgħad baxxa, jnaqqsu r-riskju li jinħolqu żbilanċji interni. Globalment, il-Kummissjoni f'dan l-istadju mhix se twettaq aktar analiżi approfondita fil-kuntest tal-MIP.

Il-Pajjiżi l-Baxxi: F'Marzu 2014, il-Kummissjoni kkonkludiet li l-Pajjiżi l-Baxxi kienu għaddejjin minn żbilanċi makroekonomiċi, b'mod partikolari li kienu jinvolvu l-aġġustament kontinwu fis-suq tad-djar u l-livell għoli ta' djun fejn jolqot is-settur tal-unitajiet domestiċi. Fit-tabella ta' valutazzjoni aġġornata, xi indikaturi huma ogħla mil-limiti indikattivi, jiġifieri: is-surplus tal-kont kurrenti; it-telf tas-sehem mis-suq tal-esportazzjonijiet; il-livell tad-dejn tas-settur privat u d-dejn tas-settur pubbliku.

Is-surplus tal-kont kurrenti kbir b'mod persistenti tal-Pajjiżi l-Baxxi huwa r-riżultat ta' tfassil kbir u investiment domestiku privat strutturalment dgħajjef, li kompla naqas fl-2013. Madankollu, huwa mistenni rkupru gradwali biex jappoġġja l-investiment fl-2014 u aktar 'il quddiem u jpoġġi xi pressjoni li tonqos b'mod aktar limitat fuq is-surplus tal-kont kurrenti. It-telf akkumulat fis-sehem mis-suq tal-esportazzjonijiet naqas xi ftit wara gwadann limitat fl-2013, parzjalment minħabba d-dinamiżmu tar-riesportazzjonijiet. It-tkabbir fil-kost ta' unità lavorattiva kien pożittiv u fi ħdan il-limitu. Id-dejn tas-suq privat kien stabbli f'livell ħafna ogħla mil-limitu minkejja xi diżingranaġġ attiv tal-unitajiet domestiċi. Ir-riskji huma mnaqqsa minn stokk kbir ta' assi finanzjarji miżmuma mis-settur privat. Aktar minn hekk, it-tibdil fil-politiki, bħat-tnaqqis tad-deduċibbiltà tal-interessi ipotekarji u l-proporzjonijiet tas-self mal-valur, ser jikkontribwixxu għad-diżingranaġġ tal-unitajiet domestiċi u għal settur finanzjarju aktar ibbilanċjat. Is-suq tad-djar jidher li qed jirkupra bil-prezzijiet tad-djar jerġgħu jiġu fuq saqajhom u n-numru ta' tranżazzjonijiet u permessi ta' bini jiżdiedu, li jwittu t-triq għal żieda fl-investiment fl-unitajiet domestiċi. Id-dejn tal-gvern ġenerali huwa stabbli fuq il-limitu. Kollox ma' kollox, il-Kummissjoni taraha utli, filwaqt li tieħu inkonsiderazzjoni l-identifikazzjoni tal-iżbilanċi ta' Marzu 2014, li tkompli teżamina l-persitenza tal-iżbilanċi jew it-tneħħija tagħhom.

L-Awstrija Fir-rawnds preċedenti tal-MIP ma ġew identifikati ebda żbilanċi makroekonomiċi fl-Awstrija. Fit-tabella ta' valutazzjoni aġġornata, xi wħud mill-indikaturi huma ogħla mil-livelli indikattivi, jiġifieri t-telf fl-ishma tas-suq tal-esportazzjoni u d-dejn tas-settur tal-gvern ġenerali.

Il-kont kurrenti jibqa' f'surplus stabbli u moderat, filwaqt li n-NIIP huwa qrib taż-żero. It-telf konsiderevoli akkumulat fis-sehem mis-suq tal-esportazzjonijiet naqas wara gwadann limitat fl-2013, minħabba li l-ekonomija tal-Awstrija bbenefikat mill-integrazzjoni stretta fil-katina tal-provvista mal-Ġermanja u l-Ewropea Ċentrali. Il-prestazzjoni ta' esportazzjoni aktar riċenti hija ġeneralment konformi mal-prestazzjoni tal-imsieħba tal-UE. It-tħassib tal-kompetittività tal-kost jidher limitat bit-tkabbir ful-kost tal-unità lavorattiva jkun moderat u taħt il-limitu u l-iżviluppi tar-REER ikunu konformi mal-imsieħba taż-żona tal-euro. Id-dejn tas-settur privat huwa ftit anqas mill-limitu f'livell relattivament stabbli. Il-flussi ta' kreditu għas-settur privat jibqgħu moderatament pożittivi. Id-dejn tal-gvern ġenerali jkompli jaqbeż il-limitu anke minħabba ristrutturar u rikapitalizzazzjoni relatati mal-kriżi ta' istituzzjonijiet tas-settur finanzjarju, li huwa mistenni jżid id-dejn pubbliku bi kważi 6 punti perċentawli tal-PDG fl-2014. Għalkemm jibqgħu xi riskji sostanzjali, iċ-ċrieki ta' reazzjoni negattivi bejn il-gvern ċentrali u s-settur finanzjarju tnaqqsu, parzjalment minħabba l-proċess ta' ristrutturar ta' istituzzjonijiet finanzjarji ewlenin. Madankollu, l-integrazzjoni mill-qrib tas-settur bankarju ma' pajjiżi tal-Ewropa Ċentrali tal-Lvant u tax-Xlokk timplika li s-sistema bankarja tal-Awstrija hija esposta għal riskji ġeopolitiċi kif ukoll għal żviluppi makrofinanzjarji f'dawk is-swieq. Din l-espożizzjoni madankollu tidher li hija xi ftit anqas globalment milli fil-passat u hija akkumpanjata minn diżingranaġġ gradwali mill-banek Awstrijaċi, li jidher fit-tnaqqis tal-obbligazzjonijiet tas-settur finanzjarju u fil-bidla lejn pajjiżi anqas riskjużi u sorsi lokali aktar stabbli ta' finanzjament. Fir-rigward tal-prezzijiet tad-djar, hemm indikazzjonijiet li l-momentum qawwi fil-prezzijiet tad-djar li ġie osservat fl-2012 naqas konsiderevolment minkejja li b'rati differenti madwar il-pajjiż. Globalment, il-Kummissjoni f'dan l-istadju mhix se twettaq aktar analiżi approfondita fil-kuntest tal-MIP.

Il-Polonja: Fir-rawnds preċedenti tal-MIP ma ġew identifikati ebda żbilanċi makroekonomiċi fil-Polonja. Fit-tabella ta' valutazzjoni aġġornata, uħud mill-indikaturi huma ogħla mil-limiti indikattivi, jiġifieri n-NIIP u r-rata ta' qgħad.

In-NIIP jibqa' negattiv ħafna u kompla jaggrava b'mod moderat fl-2013. Madankollu, id-dejn estern nett huwa ħafna aktar baxx min-NIIP, minħabba li l-IDB jirrappreżenta parti kbira mill-obbligazzjonijiet barranin. Flimkien ma' dan, il-kont kurrenti ta' defiċit tjieb u huwa fi ħdan il-limitu għall-ewwel darba mill-2007, grazzi għal surplus fil-bilanċ kummerċjali u defiċit aktar baxx fil-kont tad-dħul. F'termini akkumulati, is-sehem mis-suq ta'l-esportazzjonijiet kien stabbli matul l-aħħar ħames snin, għalkemm it-telf fl-aħħar snin tpatta bi gwadanni fl-2013. Id-dejn tas-settur privat bħala persentaġġ tal-PDG jibqa' fost l-aktar baxxi fl-UE u żdied biss b'mod marġinali. Id-dejn pubbliku baqa' ġeneralment stabbli f'livell ftit aktar baxx mil-limitu u huwa mistenni jonqos fl-2014, l-aktar minħabba tibdil riċenti għas-sistema tal-pensjoni tat-tieni pilastru. Is-settur bankarju huma kapitalizzat sew, likwidu u profittabbli; il-fluss ta' kreditu lejn is-settur privat jibqa' baxx meta mqabbel mal-perjodu ta' qabel l-2007, iżda mhux pożittiv. Self ipotekarju bil-munita barranija għadu jammonta għal proporzjon għoli tas-self ipotekarju kollu, iżda qed jonqos b'mod stabbli. Filwaqt li r-rata tal-qgħad laħqet il-limitu fil-perjodi ta' referenza, dejta aktar riċenti turi tendenza dejjem tonqos, li tista' tkun f'riskju fid-dawl ta' possibilità ta' kriżi ekonomika mit-tensjonijiet ta' bejn ir-Russja u l-Ukraina, u kundizzjonijiet ekonomiċi aktar dgħajfa minn dak mistenni qabel fl-UE. Globalment, il-Kummissjoni f'dan l-istadju mhix se twettaq aktar analiżi approfondita fil-kuntest tal-MIP.

Il-Portugall: Bejn Mejju 2011 u Ġunju 2014, il-Portugall ibbenefika minn assistenza finanzjarja b'appoġġ għal programm ta' aġġustament makroekonomiku[38]. Għaldaqstant is-sorveljanza tal-iżbilanċi u l-monitoraġġ tal-miżuri korrettivi seħħew skont dan il-kuntest u mhux skont l-MIP. B'dan il-programm, il-Portugall għamel passi konsiderevoli 'l quddiem fil-korrezzjoni tad-dgħufijiet ekonomiċi tiegħu u t-tnaqqis ta' riskji makroekonomiċi. Madankollu, fit-tabella ta' valutazzjoni aġġornata, xi indikaturi jjibqgħu ogħla mil-limiti indikattivi NIIP, id-dejn privat, id-dejn pubbliku u l-qagħad.

In-NIIP negattiv huwa ogħla ħafna u ilu b'xejra li jiżdied. Madankollu, iż-żieda fin-NIIP naqset kważi għal kollox a bħar-riekwilibriji tal-kont kurrenti, xprunati mit-tkabbir tal-esportazzjoni u l-kompressjoni tal-esportazzjonijiet. It-telf akkumulat fl-ishma tas-swieq tal-esportazzjoni waqa' taħt il-limitu wara xi gwadanni fl-2013. Dawn il-gwadanni riċenti huma konsistenti ma' sinjali ta' titjib fil-kompetittività tal-kostijiet riflessi fit-tnaqqis gradwali tal-kostijiet ta' untià lavorattiva u REER stabbli. Id-dejn pubbliku huwa ogħli ħafna, u l-isforzi ta' diżingranaġġ mill-unitajiet domestiċi u l-korporattivi naqqsu biss bi ftit il-proporzjon tad-dejn privat. Id-dejn tal-gvern għadu għoli ħafna wkoll, għalkemm huwa mistenni li fl-2013 jilħaq il-massimu u wara gradwalment jonqos. Minkejja l-ġrajjiet riċenti li jikkonċernaw bank speċifiku, is-settur bankarju Portugiż ġie stabilizzat b'suċċess, bil-kapitalizzazzjoni tal-banek tkun adegwata u l-aċċess għal likwidità bbażata fis-swieq tkompli titjieb. Madankollu, livelli għolja ta' self improduttiv u l-ambjent ekonomiku globali dgħajjef ikomplu jħallu lill-banek vulnerabbli għal xokkijiet makroekonomiċi u jrażżnu l-kapaċità tagħhom li jipprovdu l-iffinanzjar għall-ekonomija reali. Il-qgħad jibqa' għoli ħafna, għalkemm wara li laħaq il-valur massimu kmieni fl-2013, kompla jonqos b'mod gradwali. Il-qgħad taż-żgħażagħ u l-qgħad fuq żmien twil huma għolja ħafna, u indikaturi soċjali oħra jibqgħu ta' tħassib. Fil-kuntest tal-integrazzjoni tal-Portugall fiċ-ċiklu ta' sorveljanza normali tal-UE, il-Kummissjoni ssibha utli li teżamina ulterjorment ir-riskji involuti f'analiżi fonda biex tivvaluta jekk jeżistux l-iżbilanċi.

Ir-Rumanija: Ir-Rumanija ilha tibbenefika minn assistenza finanzjarja, li bħalissa qiegħda fuq bażi prekawzjonali, b'appoġġ għal programmi ta' aġġustament mir-rebbiegħa tal-2009, fid-dawl tar-riskji li fadal għall-bilanċ ta' pagamenti tagħha. Is-sorveljanza tal-iżbilanċi u l-monitoraġġ tal-miżuri korrettivi seħħew skont dak il-kuntest. Madankollu, mill-ftehim tal-arranġament eżistenti fil-ħarifa tal-2013, ma tlestiet l-ebda reviżjoni tal-programm u l-programm huwa ppjanat li jintemm sa Settembru 2015. Fit-tabella ta' valutazzjoni aġġornata, il-pożizzjoni ta' investiment internazzjonali netta (NIIP) għadha ogħla mil-limitu indikattiv.

In-NIIP negattiv għoli tar-Rumanija jirrifletti l-akkumulazzjoni ta' defiċits ta' kont kurrenti fil-perjodu ta' qabel il-kriżi li fil-biċċa l-kbira ġew iffinanzjati mill-IDB. Dan jimplika li d-dejn estern nett huwa ftit aktar baxx min-NIIP tiegħu, għalkemm jibqa' għoli. Il-kont kurrenti kien għaddej minn riekwilibriju, iżda fl-2013 xorta kien hemm defiċit żgħir, li huwa mistenni jiżdied xi ftit fis-snin li ġejjin. l-IDB jibqa' b'mod ċar taħt il-livelli ta' qabel il-kriżi. Il-prestazzjoni tal-esportazzjonijiet kienet bsaħħitha u r-Rumanija ggwadanjat ishma tas-suq, l-aktar fl-2013. Il-produttivita tax-xogħol irkuprat b'mod sostanzjali mill-2012, iżda l-kost ta' unità lavorattiva aċċellera fl-2013. Id-dejn tas-settur privat huwa relattivament baxx u huwa stmat li naqas ħafna fl-2013, mgħejun minn tkabbir nominali b'saħħtu. Is-settur finanzjarju huwa kapitalizzat sew u likwidu, iżda l-intermedjazzjoni tibqa' baxxa. Minkejja li ġie osservat tnaqqis notevoli fl-2014, il-pressjonijiet tad-diżingranaġġ u s-self improduttiv għoli, qed jitfgħu piż fuq l-espansjoni tal-kredtu tas-settur privat. Fis-suq tad-djar, il-korrezzjoni tal-prezzijiet tad-djar aġġustati skont l-inflazzjoni tkompli, minkejja li b'pass anqas mgħaġġel minn snin preċedenti. Is-suq immobiljari dgħajjef huwa ta' sfida għall-portafoloi ta' self tal-banek, li ħafna minnhom huma ggarantiti b'ipoteki. Fis-suq tax-xogħol, il-qgħad fost iż-żgħażagħ u s-sehem ta' żgħażagħ mhux fl-impjieg, l-edukazzjoni jew fit-taħriġ jibqa' għoli, filwaqt li r-rata ta' attività tibqa' waħda mill-aktar baxxa fl-UE. Il-faqar u l-eskluzjoni soċjali huma fost l-ogħla fl-UE. Programmi suċċessivi ta' assistenza finanzjarja għenu biex jitnaqqsu r-riskji ekonomiċi fir-Rumanija. Minħabba d-dewmien fit-tlestija tar-reviżjonijiet semi-annwali tal-arranġament prekawzjonali, li huwa ppjanat li jintemm sa Settembru 2015, ir-Rumanija għandha tiġi integrata mill-ġdid taħt is-sorveljanza tal-MIP. Dan jinkludi t-tħejjija ta' reviżjoni fil-fond biex teżamina ulterjorment il-persistenza tal-iżbilanċi u r-riskji jew it-taħlil tagħhom.

Is-Slovenja: F'Marzu 2014, il-Kummissjoni kkonkludiet li l-Islovenja kienet qed tesperjenza żbilanċi makroekonomiċi eċċessivi bil-ħtieġa ta' monitoraġġ speċifiku u azzjonijiet ta' politika deċiżivi. B'mod partikolari, huma meħtieġa azzjonijiet deċiżivi biex jindirizzaw ir-riskji li jinbtu minn struttura ekonomika kkaratterizzata minn governanza korporattiva dgħajfa, livell għoli ta' involviment mill-istat, settur korporattiv b'ingranaġġ għoli, telf fil-kompetittività tal-kost u livell dejjem jiżdied ta' dejn tal-gvern. Kif imħabbar f'Marzu 2014 u f'konformità mar-Rakkomandazzjonijiet għaż-Żona tal-Euro, il-Kummissjoni implimentat monitoraġġ speċifiku għall-implimentazzjoni tal-politika għas-Slovenja.[39] Fit-tabella ta' valutazzjoni aġġornata, uħud mill-indikaturi huma ogħla mil-limitu indikattiv, jiġifieri il-pożizzjoni ta' investiment internazzjonali nett, il-bidla fis-sehem mis-suq ta' esportazzjonijiet, u d-dejn tal-gvern ġenerali.

Il0kont kurrenti kompla l-korrezzjoni qawwija tiegħu biex jilħaq surplus imdaqqas fl-2013, hekk kif kibret l-esportazzjoni u naqset id-domanda domestika. B'konsegwenza ta' hekk, il-pożizzjoni ta' investiment internazzjonali netta tjiebet b'mod konsiderevoli, għalkemm tibqa' ftit ogħla mill-limitu. Wara ħames snin ta' tnaqqis, l-ishma tas-suq tal-esportazzjonijiet tas-Slovenja żdiedu fl-2013. Ir-restawrazzjoni tal-prezzijiet u l-kompetittivita tal-kost ġew limitati hekk kif il-kost ta' unità lavorattiva bilkemm stabbilizza wara ż-żidiet f'daqqa rreġistrati fis-snin tal-bidu tal-kriżi. Id-dejn tas-settur privat kompla jonqos, xprunat minn dejn korporattiv dejjem jonqos. Dan fil-parti l-kbira kien minħabba tkabbir ta' kreditu negattiv, aktar milli r-ristrutturar tal-istokks eżistenti. Id-diżingranaġġ kontinwu tas-settur finanzjarju aċċellera b'mod sinifikanti fl-2013 minħabba t-trasferiment ta' self improduttiv lill-Kumpanija tal-Immaniġġar tal-Assi Bankarji tal-istat u rikapitolizzazzjoni tal-banek mill-gvern. B'konsegwenza t'hekk, id-dejn totali tal-gvern kiber f'daqqa u bħalissa jinsab ħafna ogħla mill-limitu. Ir-rata ta' qgħad laħqet l-ogħla livell fl-2013, taħt il-limitu indikattiv. Madankollu, fl-2013, il-qgħad fuq żmien twil laħaq livelli rekord. Kollox ma' kollox il-Kummissjoni taraha utli, anki meta tqis l-identifikazzjoni tal-iżbilanċi eċċessivi f'Marzu 2014, li teżamina aktar il-persistenza tal-iżbilanċi tar-riskji makroekonomiċi u li tagħmel monitoraġġ fuq il-progress fit-taħlil tal-iżbilanċi eċċessivi.

Is-Slovakkja: Fir-rawnds preċedenti tal-MIP ma ġew identifikati ebda żbilanċi makroekonomiċi fl-Islovakkja. Fit-tabella ta' valutazzjoni aġġornata, uħud mill-indikaturi għadhom ogħla mil-limiti indikattivi, fosthom in-NIIP u r-rata ta' qgħad.

In-NIIP tas-Slovakkja ddeterjora ftit fl-2013, iżda d-dejn estern tagħha jibqa' baxx u relattivament stabbli minħaba l-istokk għoli ta' IDB. Il-bilanċ tal-kont kurrenti tjieb, b'surplases żgħar irreġistrati fl-2012 u l-2013. Il-prestazzjoni tal-esportazzjonijiet tidher stabbli, bi ftit telf akkumulat ta' sehem mis-suq u xi gwadanni fl-2013. L-iżviluppi fil-kopetittività tal-prezz u tal-kost ma jirrappreżentawx raġuni għal tħassib, bit-tkabbir kemm tar-REER kif ukoll tal-kost ta' unità lavorattiva jkunu stabbli. Id-dejn tas-settur privat baqa' stabbli, bis-saħħa ta' flussi ta' kreditu moderatament pożittivi. Is-settur tal-bank jibqa' kapitalizzat tajjeb u l-obbligazzjonijiet totali huma stmati li naqsu ftit fl-2013. Il-proporzjon tad-dejn tal-gvern ġenerali kompla jiżdied fl-2013 iżda għadu taħt il-limitu. Wara tnaqqis għal erba' snin wara xulxin, il-prezzijiet tas-sjar stabilizzaw fl-2013. Il-prestazzjoni tas-suq tax-xogħol tirrifletti l-persistenza ta' differenzi reġjonali maġġuri fit-tkabbir ekonomiku u l-impjieg. Il-qgħad jibqa' l-aktar kwistjoni tal-politika ekonomika urġenti, minħabba l-implikazzjonijiet soċjali. Il-biċċa l-kbira tal-qgħad huwa fuq żmien twil, li jissuġġerixxi li n-natura tiegħu hija strutturali. il-qgħad fost iż-żgħażagħ huwa problema serja wkoll. Globalment, il-Kummissjoni f'dan l-istadju mhix se twettaq aktar analiżi approfondita fil-kuntest tal-MIP.

Il-Finlandja: F’Marzu 2014, il-Kummissjoni kkonkludiet li l-Finlandja kienet qed tesperjenza żbilanċi makroekonomiċi, b’mod partikolari fir-rigward ta’ żviluppi marbuta mal-kompetittività. Fit-tabella ta' valutazzjoni aġġornata, tliet indikaturi huma ogħla mil-limiti indikattivi jiġifieri l-bidla fis-sehem mis-suq tal-esportazzjonijiet, il-bidla fil-kostijiet ta' unità lavorattiva u l-livell tad-dejn tas-settur privat.

Ix-xejra ta' tnaqqis tal-pożizzjoni esterna li twassal għal defiċits moderati fil-kont kurrenti stabilizzat fl-2013, filwaqt li n-NIIP pożittiva tal-Finlandja ddgħajfet ftit. L-esportazzjonijiet tal-finlandja tilfu s-sehem mis-suq aktar malajr minn dawk ta' kull pajjiż ieħor tal-UE. Minkejja li ħafna telf ġara fl-2009-10, il-Finlandja naqset milli tirreġistra l-gwadanni moderati fl-ishma tas-suq tal-esportazzjoni osservati fil-maġġoranza tal-pajjiżi l-oħra tal-UE. Żviluppi mhux favorevoli tal-kost ta' unità lavorattiva qed jitfgħu piż ukoll fuq il-kompetittivita tal-kost. Għalkemm għaddej ir-ristrutturar tal-indistriji tradizzjonali, dgħufijiet strutturali potenzjali sottostanti għat-telf fil-kompetittività u li jillimitaw il-kapaċità ta' aġġustament ta' kemm is-settur privat kif ukoll dak pubbliku, jistħoqqilhom attenzjoni. Il-proporzjon tad-dejn għall-PDG tas-settur privat jibqa' għoli, u huwa ddominat mid-dejn korporattiv. Fl-istess ħin, l-obbligazzjonijiet dejjem jonqsu tas-settur finanzjarju fl-2013 jindikaw diżingranaġġ. It-tnaqqis żgħir fil-prezz reali tad-djar kompla fl-2013, biex b'hekk jillimita r-riskju ta' pressjoni żejda fis-suq tad-djar. Id-differenzi reġjonali dejjem jiżdiedu, madankollu, jistħoqqilhom attenzjoni mill-qrib. Il-qgħad qed jiżdied u l-ambjent tat-tkabbir jibqa' dgħajjef ħafna. Globalment, il-Kummissjoni ssibha utli, anki billi tqis l-identifikazzjoni ta' żbilanċi f'Marzu 2014, li tkompli teżamina l-persistenza tal-iżbilanċi jew it-taħlil tagħhom.

L-Isvezja: F'Marzu 2014, il-Kummissjoni kkonkludiet li l-Isvezja kienet qed tesperjenza żbilanċi makroekonomiċi, l-aktar fejn jidħol id-dejn fuq id-djar u l-ineffiċjenzi fis-suq tad-djar. Fit-tabella ta' valutazzjoni aġġornata, is-surplus tal-kont kurrenti, lt-telf tal-esportazzjonijiet tas-sehem mis-suq, u d-dejn tas-settur privat huma ogħla mil-limiti indikattivi tagħhom.

Is-surplus tal-kont kurrenti jibqa' stabbli, ftit ogħla mil-limitu, li jirrifletti ħafna tfaddil kemm fis-settur privat kif ukoll tal-gvern ġenerali flimkien ma' investiment imrażżan fis-snin riċenti, għalkemm dan huwa mistenni li jirkupra. L-esportazzjonijiet tal-Isvezja tilfu ħafna sehem mis-suq matul is-snin u għalkemm dan it-telf naqas fl-2013, it-telf akkumulat huwa ogħla mil-limitu. Madankollu, l-indikaturi tal-kompetittività tal-kost ma jindikawx problemi, hekk kif il-kost ta' unità lavorattiva huwa pjuttost baxx fl-2013. Il-livell għoli tad-dejn tas-settur privat huwa stabbli iżda jkompli jistħoqlu attenzjoni. Id-dejn korporattiv ilu jonqos mill-2009 iżda jibqa' għoli u huma mistenni jerġa' jiżdied hekk kif il-flussi ta' kreditu qed jerġgħu jiġu fuq saqajhom. Iż-żidiet fid-dejn tal-unitajiet domestiċi naqsu wara r-riformi tas-self ipotekarju iżda d-dejn tal-unitajiet domestiċi reġa' beda jiżdied mill-2012. Id-dejn tal-gvern ġenerali huwa pjuttost baxx. Il-prezzijiet tad-djar aġġustati skont l-inflazzjoni, li stabilizzaw f'livelli għolja fl-2011 u l-2012, reġgħu bdew jikbru b'mod aktar dinamiku min-nofs l-2013 u s-suq tad-djar xorta għadu suxxettibbli għal żvilupp żbilanċjat b'restrizzjonijiet serji ta' forniment. Ir-riskji tal-banek jidhru ristretti, għalkemm il-livelli għolja tad-dejn tal-unitajiet domestiċi, jagħmel lill-banek aktar vulnerabbli għal telf fil-fiduċja jekk il-prezzijiet tad-djar jaqgħu b'mod qawwi. Minħabba li l-banek jiddependu ħafna fuq il-finanzjament ta-suq, kriżi ta' fiduċja żżid minnufih l-ispejjeż ta' ffinanzjar tal-banek u trendi l-pressjonijiet tad-diżingranaġġ aktar akuti. Globalment, il-Kummissjoni ssibha utli, anki billi tqis l-identifikazzjoni ta' żbilanċi f'Marzu 2014, li tkompli teżamina l-persistenza tal-iżbilanċi jew it-taħlil tagħhom.

Ir-Renju Unit: F'Marzu 2014, il-Kummissjoni kkonkludiet li r-Renju Unit kien qed jesperjenza żbilanċi makroekonomiċi, l-aktar fejn jidħol il-qasam tad-dejn tal-unitajiet domestiċi, li huwa marbut ma' livelli għolja ta' dejn tas-self ipotekarju u karatteristiċi strutturali tas-suq tad-djar, u minħabba s-sehem mis-suq dejjem jonqos tal-esportazzjonijiet tar-Renju Unit. Fit-tabella ta' valutazzjoni aġġornata, tliet indikaturi huma ogħla mil-limiti indikattivi, jiġifieri: it-telf tal